title: Kris Brown

text: Ennen ammattilaisuraansa Brown pelasi neljä kautta University of Nebraska–Lincolnin amerikkalaisen jalkapallon joukkueessa. Hän on Nebraska Cornhuskersin historian paras pisteidentekijä ja hänen nimissään on myös NCAA:n touchdownin jälkeisten lisäpisteiden ennätys.


title: Kris Brown

text: Brown sai NFL-varauksen vuonna 1999, kun Pittsburgh Steelers varasi hänet vuorolla 228 NFL Draftin seitsemännellä kierroksella. Hän edusti Steelersiä kolmen kauden ajan ja oli joka kausi joukkueen paras pisteidentekijä. Kaudella 1999 hän teki 105 pistettä, 2000 107 pistettä ja 2001 124 pistettä, mikä on hänen NFL-uransa paras pistemäärä. Brown oli runkosarjakaudella 2001 American Football Conferencen pistetilaston toinen 125 pistettä tehneen Mike Vanderjagtin jälkeen. Tuolla kaudella Steelers eteni un, jossa joukkue hävisi tulevalle Super Bowl -mestarille New England Patriotsille.


title: Kris Brown

text: Maaliskuussa 2002 Brown siirtyi rajoitettuna vapaana agenttina Houston Texansiin. Hän pelasi NFL:ssä kaudella 2002 aloittaneen Texansin potkaisijana kaudesta 2002 kauteen 2009. Eniten pisteitä Texansin riveissä hän teki runkosarjakaudella 2008, jolla hän keräsi toisen kerran urallaan 124 pistettä tehtyään 29 potkumaalia ja 37 lisäpistettä.


title: Kris Brown

text: Brown menetti paikkansa Texansin ykköspotkaisijana Neil Rackersille NFL-kautta 2010 edeltäneellä harjoituskaudella. Lokakuussa 2010 hän teki sopimuksen San Diego Chargersin kanssa, jossa pelasi kolme ottelua, kunnes hänen sopimuksensa purettiin marraskuussa. Joulukuussa 2010 hän teki sopimuksen Dallas Cowboysin kanssa, jossa ei kuitenkaan pelannut yhtään ottelua. Cowboys purki hänen sopimuksensa heinäkuussa 2011.


title: Kris Brown

text: Brown pelasi NFL:ssä vuosien 1999 ja 2010 välillä yhteensä 179 runkosarjaottelua ja teki 1 123 pistettä, 256 kolmen pisteen potkumaalia ja 355 touchdownin jälkeistä lisäpistettä. Häneltä ei ole jäänyt väliin yhtään ottelua loukkaantumisten vuoksi.


title: Kris Brown

text: Brown on naimisissa ja hänellä on vaimonsa Amyn kanssa kolme lasta, kaksi poikaa ja tytär. Hän tekee aktiivisesti hyväntekeväisyystyötä ja on perustanut Kris Brown's Kick Club -järjestön, joka lahjoittaa rahaa Texas Children's Hospitalille.


title: Galerie Susanna Kulli

text: Galerie Susanna Kulli on Zürichissä toimiva taidegalleria.


title: Galerie Susanna Kulli

text: Se perustettiin vuonna vuonna 1983 ja galleristina toimii Susanna Kulli.


title: Galerie Susanna Kulli

text: Galerie Susanna Kullissa on esillä muuan muassa John Armlederin, Jonathan Borofskin, William Copleyn, Jean Crottin, César Domelan, Helmut Federlen, Sylvie Fleuryn, Thomas Hirschhornin, Thom Merrickin, Gerwald Rockenschaubin, Giuseppe Spagnulon, Louis Cordierin, Olivier Mossetin, Marianne Müllerin, Adrian Schiessin ja Kerim Seilerin taidetta.


title: Galerie Susanna Kulli

text: Vuodesta 1996 alkaen Kulli on järjestänyt näyttelyiden lisäksi julkisia keskustelutilaisuuksia, joissa kuraattori keskustelee taiteilijoiden kanssa. Keskustelut julkaistaan gallerian omassa julkaisussa "Im Rahmen der Ausstellung - Künstlergespräche". Galleria toimii yhteistyössä Art Baselin, Arco Madridin, Armory Show NY:n ja Artforum Berlinin kanssa.


title: Galerie Susanna Kulli

text: Galleria sijaitsee osoitteesa Dienerstrasse 21.


title: Fenoliftaleiini

text: Fenoliftaleiini (CHO) on väriaine, jota käytetään muun muassa pH-indikaattorina . Aine on yksi käytetyimmistä indikaattoreista esimerkiksi titrauksessa sen sopivan värinmuutosalueen vuoksi . Fenoliftaleiini on äärimmäisen happamissa oloissa oranssia, neutraaleissa tai lievemmin happamissa väritöntä. Emästen vaikutuksesta se muuttuu punaiseksi pH:n ollessa 8,2–10,0 ja muuttuu jälleen värittömäksi erittäin emäksisissä oloissa . Fenoliftaleiinia käytetään useissa yleisindikaattoriliuoksissa yhdessä metyylipunaisen, bromitymolisinisen ja tymolisinisen kanssa .


title: Fenoliftaleiini

text: Fenoliftaleiinia käytetään myös lääketieteessä. Aine oli yksi ensimmäisistä keinotekoisesti valmistetuista ulostuslääkkeistä ja sen laksatiivinen vaikutus huomattiin vuonna 1902. Myöhemmin aineen käytöstä kuitenkin luovuttiin, koska sen arveltiin aiheuttavan vaurioita maksassa. Fenoliftaleiinilla on sukusolujen perimää ja lisääntymiskykyä vaarantavia sekä syöpää aiheuttavia vaikutuksia.


title: Fenoliftaleiini

text: Fenoliftaleiinia valmistetaan ftaalianhydridistä ja fenolista kuumentamalla niitä happamissa olosuhteissa.


title: Samuel Loomis

text: Tohtori Samuel James Loomis on fiktiivinen hahmo elokuvasarjassa "Halloween". Hän on mielipuolisen sarjamurhaajan, Michael Myersin, henkilökohtainen psykiatri. Donald Pleasencen esittämä Loomis esiintyy ensimmäisen sarjan kaikissa osissa, paitsi kahdessa viimeisessä osassa sekä kolmannessa osassa jossa ei esiinny Michael Myersia. Elokuvassa "Halloween H20" Haddonfieldin poliisi mainitsee Loomisin kuolleen ja Marion Chambersin hoitaneen tätä viimeisinä vuosinaan. Lisäksi alkuteksteissä kuullaan Loomisin monologi, joka on samankaltainen kuin eräs ensimmäisessä osassa kuultu vuoropuhelu. Äänenä ei kuitenkaan ole Pleasence, joka kuoli jo kolme vuotta ennen elokuvan valmistumista. Toisessa sarjassa Loomisia esittää Malcolm McDowell. Alkuperäisen Halloween elokuvan ohjaaja John Carpenter lainasi henkilöhahmon nimen kauhuelokuvasta "Psyko", jossa John Gavinin esittämällä hahmolla oli sama nimi.


title: Samuel Loomis

text: Samuel Loomisista käytetään pääasiassa nimitystä tohtori Loomis. Sarjan ensimmäisessä osassa hän esittäytyy seriffille nimellä tohtori Sam Loomis. Hän on melkein kalju, parrakas, popliinitakkiin pukeutuva herrasmies. Lukuun ottamatta kahta ensimmäistä elokuvaa, hänellä on myös kävelykeppi sekä palovammoja kasvoissa ja käsissä, ja hän käyttääkin usein hanskoja. Hänellä on aina käsiase mukana. Hänellä on rauhallinen ja hyvin päättäväinen luonne, kiihtyessään hän ei varo sanojaan edes lasten kuullen. Hän on valmis tekemään mitä tahansa pysäyttääkseen Michael Myersin. Jokaisessa osassa hän ilmaisee Myersista näkemyksensä, jonka mukaan tämä ei ole ihminen vaan puhdas pahuus.


title: Samuel Loomis

text: Tohtori Samuel Loomis on hoitanut puoli vuotta mykkää ja tunteetonta Michael Myersia, jonka kanssa hän on viettänyt neljä tuntia päivässä. Loomisin esimiehet uskovat Myersin olevan katatoninen, joka ei reagoi mihinkään ympärillään. Loomis uskoo potilaansa vain teeskentelevän peittääkseen todellisen luontonsa. Hänen mielestään Smith’s Groven turvataso on riittämätön ja hän vaatii, että Myers siirretään maksimaalisen turvalliseen laitokseen ja ettei häntä enää tulevaisuudessa voi laillisesti vapauttaa. Esimiehet eivät näe siinä mitään järkeä ja antavat uhkavaatimuksen, jonka mukaan Loomisin on oltava Myersin psykiatri Smith’s Grovessa tai joku muu ottaa hänen paikkansa. Loomis menee Myersin huoneeseen ja sanoo, että tämä on onnistunut hämäämään kaikkia muita, muttei häntä.


title: Samuel Loomis

text: Kahdeksan vuotta Loomis yrittää saada kontaktia Myersiin, minkä jälkeen hän tajuaa että Myersin silmien takana piilee puhdas, paljas pahuus. Toiset seitsemän vuotta hän yrittää pitää hänet lukkojen takana. 15 vuotta myöhemmin Myers täyttää 21 vuotta ja on lain velvoittamana vietävä tuomioistuimeen, jossa arvioidaan hänen vapauttamistaan tai pakko-hoidon jatkamista. 30. lokakuuta 1978 Loomis lähtee avustaja Marion Chambersin kanssa hakemaan Myersia oikeudenkäyntiin, mistä hän ei ole ollenkaan tyytyväinen. Hän kertoo, että Myersille annetaan thorazinea, ennen kuin hänet esitetään tuomarille. Kun he saapuvat sairaalan pihaan, he huomaavat monen potilaan harhailevan vapaana. Loomis menee pääportille puhelimeen, minkä aikana Myers kaappaa auton Marionilta ja pakenee. Sairaanhoitajat näyttävät Myersin huoneen ja kertovat, että paetessaan tämä oli vapauttanut muitakin potilaita. Huoneen ovesta löytyy raapustettu teksti ”sisko”. Loomis on vihainen sairaalan johtaja Terence Wynnille, koska kukaan ei kuunnellut häntä. Hän lähtee seuraavana päivänä Haddonfieldiin, sillä hän on varma, että Myers on matkalla kotikaupunkiinsa. Kesken matkan hän soittaa puhelinkopista paikallisille viranomaisille ja varoittaa Myersin saapumisesta. Hän löytää hylätyn auton ja Myersin sairaalavaatteet, jotka tämä on vaihtanut pois.


title: Samuel Loomis

text: Saapuessaan Haddonfieldiin Loomis käy hautausmaalla, jossa hän huomaa Myersin tappaman siskon hautakiven puuttuvan. Hän menee seriffi Leigh Brackettin puheille. Hän kertoo Myersista, mitä Brackett ei ota kovin vakavasti, mutta lupaa partioida yön yli. Loomis menee Myersin kotitalolle, uskoen Myersin tulevan sinne jonakin hetkenä.


title: Samuel Loomis

text: Yöllä Loomis huomaa Myersin varastaman auton ja lähtee etsimään tätä. Käveltyään jonkin aikaa hän näkee lasten juoksevan kirkuen pakoon Laurie Stroden kotoa. Hän menee sisälle ja löytää Myersin Laurien kimpusta. Loomis ampuu Myersia kuusi kertaa, minkä jälkeen Myers putoaa parvekkeelta. Kun Loomis menee katsomaan alas, Myers on kadonnut jäljettömiin.


title: Samuel Loomis

text: Loomis huomaa Myersin kadonneen ja jäljellä olevan vain verinen jälki. Hän lähtee etsimään Myersiä seriffi Leigh Brackettin kanssa. Pian ajan hän huomaa aivan Myersin näköisen henkilön, jonka hän aikoo ampua. Kohde jää kuitenkin vahingossa auton alle ja palaa tunnistamattomaksi. Paikalle tulee Brackettin kollega Gary Hunt, joka kertoo Brackettin tyttären löytyneen kuolleena. Brackett syyttää Loomisia ja lähtee kotiin. Loomis ja Hunt lähtevät tapaamaan hammaslääkäriä, joka yrittää saada selville palaneen miehen henkilöllisyyden hampaita tutkimalla. Se ei kuitenkaan selviä moneen tuntiin, joten Loomis olettaa Myersin olevan elossa ja he palaavat takaisin Myersin talolle.


title: Samuel Loomis

text: Hetken päästä eräät nuoret tulevat Huntin puheille. He kertovat olevansa huolissaan kaveristaan, joka ei ole palannut kotiin. Tällä oli päässään naamio, josta Loomis vetää johtopäätöksen, ettei palanut mies ollut Myers. Sitten toinen poliisi tulee ilmoittamaan että joku, mahdollisesti Myers, on murtautunut koululle. He lähtevät oitis paikalle ja löytävät liitutaululta verellä kirjoitetun tekstin ”samhain”. Marion Chambers saapuu paikalle ja kertoo Loomisille, että kuvernööri on määrännyt hänet takaisin Smith’s Groveen poliisin saattamana.


title: Samuel Loomis

text: Marion kertoo Loomisille salaisesta kansiosta, jossa paljastetaan Myersin olevan Laurien veli. Laurie oli adoptoitu ennen kuin Myers tappoi isosiskonsa. Kun tämä tapahtui, Laurien ottovanhemmat vaativat asiakirjoja salaisiksi suojellakseen perhettä. Loomis järkyttyy ja tajuaa Myersin olevan nimenomaan Laurien perässä. Hän käskee autoa kuljettavaa poliisia kääntymään takaisin ja ajamaan kiireesti sairaalaan. He löytävät Laurien Myers perässään. Loomis ampuu useita laukauksia Myersia kohti ja käskee Marionia soittamaan apua. Pian Myers virkoaa ja tappaa poliisin. Loomis ja Laurie pakenevat leikkaushuoneeseen. Loomis antaa Laurielle toisen pistoolin. Kun Myers tulee oven läpi, Loomis astuu esiin ja aikoo ampua, mutta ase ei kuitenkaan laukea. Myers puukottaa Loomisia, joka menettää tajunsa. Myers kävelee kohti Laurieta, joka ampuu Myersia silmiin sokeuttaen tämän. Myers huitoo raivokkaasti ilmaa puukollaan. Loomis palaa tajuihinsa ja avaa kaasusäiliöt. Hän käskee Laurien poistua ja sytyttää tupakansytyttimen, jolloin huoneessa räjähtää. Myers tuupertuu, mutta molemmat selviävät kuin ihmeen kaupalla hengissä.


title: Samuel Loomis

text: Kymmenen vuoden ajan Myers on maannut koomassa suljetussa sairaalassa ja tohtori Loomis on edelleen hänen psykiatrinsa. Uuden lain nojalla Myers pääsee takaisin Smith’s Groveen, jonne hänet siirretään Halloweenia edeltävänä iltana. Seuraavana päivänä Loomis menee lääkintävastaava tohtori Hoffmanin puheille, ollen vihainen siitä, ettei hänelle ollut ilmoitettu. Yllättäen poliisi soittaa ja kertoo, että heidän potilastaan kuljettanut ambulanssi on joutunut onnettomuuteen. Loomis tietää heti mistä on kyse ja lähtee Hoffmanin kanssa paikalle. Poliisi kertoo että kyseessä on sateisesta säästä johtunut onnettomuus, mitä Loomis ei usko. Auton sisältä löytyy ruumiita palasina, mutta Myersista ei näy jälkeäkään. Hoffman sanoo, että Myers on saattanut lentää ulos autosta useiden kymmenien metrien päähän, mutta Loomis lähtee jo matkalle Haddonfieldiin.


title: Samuel Loomis

text: Loomis pysähtyy huoltoasemalle tankkaamaan ja löytää kaksi ruumista. Hän kohtaa Myersin ja yrittää puhua tälle järkeä, mutta turhautuu ja ampuu tätä kohti. Myers katoaa ja Loomis lähtee hänen peräänsä. Myers ajaa pakoon hinausautolla ja jättää huoltoaseman taakseen ilmikiekkeihin. Loomis patikoi kohti Haddonfieldiä ja yrittää liftata. Hän saa kyydin eräältä pastorilta, joka omien sanojensa mukaan on myös pahuuden perässä.


title: Samuel Loomis

text: Illalla Loomis saapuu Haddonfieldin poliisilaitokselle. Hän kysyy seriffi Leigh Brackettia, joka onkin jäänyt eläkkeelle. Loomis varoittaa uutta seriffiä, Ben Meeckeriä Myersin paluusta. Meecker ei usko Myersista olevan harmia, koska tämä on maannut niin kauan paikoillaan eikä ole ikinä tavannut Jamieta. Loomis kiihtyy ja vannoo Jamien olevan vaarassa. Hän käskee soittaa paikallistelevisioon ja antaa ihmisille määräyksen pysyä sisätiloissa. Kun he eivät saa yhteyttä Jamien vanhempiin, Meecker suostuu lähtemään Loomisin mukaan etsimään Jamien turvaan.


title: Samuel Loomis

text: Loomis ja Meecker löytävät Jamie Lloydin ja tämän siskopuolen Rachaelin. Yllättäen Loomis huomaa Myersin erään talon pihalta ja ottaa aseensa esiin. Meecker huomaa toisenkin Myersin, ja pian heitä ilmestyy yhä useampia. Selviää, että kyseessä onkin nuorten tekemä pila. He lähtevät takaisin poliisiasemalle, jonka henkilökunta onkin tapettu. Asemalle saapuu myös joukko paikallisia juoppoja, jotka sanovat ottavansa oikeuden omiin käsiinsä ja tappavansa Myersin itse.


title: Samuel Loomis

text: Loomis, Meecker, Jamie ja Rachael lähtevät Meeckerin kotiin ja telkeävät kaikki ovet ja ikkunat. He ottavat radiopuhelimella yhteyttä kansalliskaartiin, joka ilmoittaa tulevansa paikalle. Loomis ei malta jäädä odottamaan, vaan lähtee ulos etsimään Myersia. Myös Meecker kyllästyy odottamaan ja lähtee ulos partioimaan.


title: Samuel Loomis

text: Myers astuu esiin ja tappaa Meeckerin kollegan, tyttären sekä tämän poikaystävän ja lähtee Jamien ja Rachaelin perään. Myers pudottaa Rachaelin alas katolta. Jamie juoksee pakoon luullen Rachaelin kuolleen. Loomis löytää Jamien ja lähtee tämän kanssa koulurakennukseen turvaan. Myers seuraa ja tyrmää Loomisin.


title: Samuel Loomis

text: Kansalliskaarti löytää Myersin ja ampuu tähän useita laukauksia. Myers putoaa syvään kaivoon, jonne poliisit heittävät dynamiittia. Kaikki uskovat Myersin kuolleen.


title: Samuel Loomis

text: Jamien ja Rachaelin vanhemmat tulevat kotiin. Kun tilanne on rauhoittunut, Jamie puukottaa äitipuolensa hengiltä. Loomis järkyttyy tietäen, että Myers on saanut Jamiesta otteen.


title: Samuel Loomis

text: On kulunut vuosi Myersin viime esiintymisestä, kun poliisit uskoivat tappaneensa tämän. Jamie on ollut lastenklinikalla hoidettavana traumojensa takia. Hengissä selvinnyt Myers raahautui läheiseen metsään, pökertyi erään vanhan erakon mökkiin ja vaipui koomaan. Vuotta myöhemmin hän herää ja tappaa häntä hoitaneen erakon. Jamiella on telepaattinen yhteys Myersiin ja hän saa tietää, että tämä on elossa ja tulossa tappamaan hänet. Loomis yrittää saada Jamien kertomaan Myersin olinpaikan. Jamiesta on tullut mykkä psyykkisen trauman seurauksena, eikä hänestä ole apua Loomisille. Aina Myersin iskiessä Jamie saa epilepsiakohtauksen kaltaisia oireita. Loomis yrittää vakuuttaa seriffi Ben Meeckerille Myersin olevan elossa.


title: Samuel Loomis

text: Kun Myers on murhannut Jamien lähiomaisia, tämä suostuu auttamaan Loomisia pysäyttämään enonsa lopullisesti. Loomis järjestää poliisien kanssa väijytyksen Myersin kotitalolle. Mystinen mustapukuinen mies tappaa Jamien ystävään Billyn lastenklinikalla, jonne kaikki poliisivoimat lähtevät. Myers saapuu taloon Loomisin luokse. Loomis yrittää puhua Myersille järkeä sanoen, että Jamie voi lopettaa Myersin sisällä kiehuvan raivon. Loomis yrittää ottaa veitsen Myersilta, joka kuitenkin raivostuu ja heittää Loomisin portaita alas. Myers alkaa jahdata Jamieta, joka kuitenkin selviää.


title: Samuel Loomis

text: Loomis palaa tajuihinsa ja käyttää Jamieta syöttinä. Hän käskee Myersin tulla hakemaan Jamie kellariin. Siellä Loomis heittää Myersin päälle verkon ja ampuu tähän nukutusnuolia. Myers kuitenkin jatkaa riehumistaan, minkä vuoksi Loomis tarttuu isoon halkoon ja hakkaa sillä Myersin tajuttomaksi. Myers viedään selliin, josta hänet on määrä siirtää huipputurvalliseen vankilaan. Yllättäen asemalle saapuu salaperäinen, mustapukuinen mies, joka päästää Myersin vapaaksi ja ampuu kaikki poliisit.


title: Samuel Loomis

text: Michael Myersin ja Jamie Lloydin kadottua poliisiaseman räjähdyksessä kuusi vuotta sitten, tohtori Loomis on jäänyt eläkkeelle ja asettunut Haddonfieldin syrjäiselle seudulle asumaan. Eräänä sateisena iltana Loomisin luokse saapuu hänen vanha ystävänsä tohtori Terence Wynn, Smith’s Groven mielisairaalan johtaja. Wynn haluaa Loomisin tulevan takaisin töihin Smith’s Groveen. Samalla Jamie, joka on paennut hänet vanginneelta kultilta, soittaa paikalliseen radio-ohjelmaan ja pyytää Loomisia avukseen. Jamien onnistui piilottaa vauvansa, jonka perässä Myers on.


title: Samuel Loomis

text: Seuraavana päivänä Loomis ja Wynn lähtevät Smith’s Groveen. Wynn uskoo, ettei soittaja ollut Jamie, jonka hän uskoo kuolleen kuusi vuotta sitten poliisiaseman räjähdyksessä. Loomisin mielestä niin kaikkien halutaankin uskovan ja pyytää Wynnia avukseen Myersin pysäyttämisessä. Wynnin kollega kertoo kuulleensa uutisista, että Jamie on löydetty tänä aamuna henkihieverissä eräältä maatilalta, jonne Loomis ja Wynn lähtevät. Loomis tunnistaa kyseessä todella olevan Jamie, joka viedään tehohoitoon. Heiniin on poltettu thornin kirjain Þ, joka on Myersin merkki. Nykyinen seriffi suuttuu nähtyään Loomisin paikalla. Hän sanoo Haddonfieldin olleen rauhallinen paikka kuuden vuoden ajan, ja kaipaa viimeiseksi Loomisin ilmestyvän paikalle ”nuuskimaan ja levittämään kummitusjuttuja.” Loomis sanoo, että Michael Myers on hänen asiansa.


title: Samuel Loomis

text: Loomis ja Wynn lähtevät mukaan sairaalaan, jonne Jamie vietiin. Sinne tulee myös Tommy Doyle, poika jota Laurie Strode vahti Halloweenina 1978. Hän on löytänyt linja-autoasemalta Jamien vauvan ja tuonut sen lääkärin tarkastettavaksi. Nähdessään Loomisin hän kertoo ettei Jamie ole Myersin viimeinen sukulainen. Hän kertoo, että Myersin kotitalossa asuu tällä hetkellä Laurien adoptoineen perheen sukulaisia. Hänelle tulee kiire poistua paikalta vartijoiden kiinnostuttua vauvasta, mutta sitä ennen hän sopii Loomisin kanssa tapaamisesta illalla. Loomis lähtee Strodejen luo auttaakseen näitä. Loomis kertoo perheenäiti Debralle, että Myers on elossa ja ettei heidän ole turvallista majailla tämän talossa. Loomisin poistuttua Debra soittaa hädissään miehelleen Johnille, minkä jälkeen Myers tappaa Debran. Salaperäinen, mustapukuinen mies menee sairaalaan ja tappaa Jamien, koska ”tämän tehtävä on saatu päätökseen”. Lääkäri kertoo Loomisille ja Wynnille, että ruumiinavauksessa saatiin selville Jamien synnyttäneen 24 vuorokauden sisällä. Loomis tajuaa missä lapsi on ja lähtee Tommyn luo.


title: Samuel Loomis

text: Loomis tapaa Tommyn Halloween-juhlissa, minkä jälkeen he lähtevät tämän kotiin hakemaan vauvan turvaan. Vauva on kuitenkin kadonnut ja Tommy kysyy Loomisilta, kuka muu tiesi vauvasta. Loomis sanoo Wynnin olevan ainoa, joka on kuullut lapsesta. Paikalle ilmestyy mustapukuinen mies, joka paljastuu Wynniksi. Kultti on kuitenkin saapunut paikalle ja poistuu vauvan kanssa Smith’s Groveen toteuttamaan Myersin viimeisen uhrauksen. Loomis ja Tommy seuraavat heitä.


title: Samuel Loomis

text: Sairaalassa Loomis menee Wynnin luo Tommyn etsiessä vauvaa. Wynn kertoo, että hän tiesi Loomisin johdattavan hänet lapsen luo. Hän myös ehdottaa Loomisia liittymään kulttiin. Loomis sanoo Wynnin olevan Myersia kauheampi ja aikoo ampua tämän, mutta hänet tainnutetaan. Wynn lähtee aloittamaan rituaalin, jossa Myersin on määrä surmata vauva ja saada työnsä päätökseen. Viime hetkellä Paul tulee apuun ja pelastaa vauvan. Hän juoksee Myers perässään käytävälle, jonka ovi on teljetty. Myers ottaa Paulia kaulasta kiinni, mutta tämän sanoessa ”samhain”, Myers päästää irti ja jää seisomaan paikoilleen. Loomis tulee ja ampuu oven auki. Paul pääsee vauvan kanssa pakoon. Loomis menee takaisin paikkaan, johon Myers jäi. Myersin maatessa Loomis ottaa häneltä naamion pois ja toteaa kaiken olevan ohi. Naamion takaa paljastuukin henkeään haukkova Wynn, joka viimeisillä voimillaan tarraa Loomisin ranteeseen kiinni ja sanoo ”tämän olevan nyt Loomisin peli”. Loomis katsoo ranteeseensa, johon on ilmestynyt thornin symboli ja huutaa kauhusta, sillä kirous on siirtynyt häneen. Myers, joka on vaihtanut vaatteet Wynnin kanssa, katoaa yöhön. Loomis kuoli myöhemmin vuonna 1998.


title: Fredrik Vilhelm Lagerstedt

text: Fredrik Vilhelm Lagerstedt (1836–1904) oli suomalainen valtiopäivämies ja kunnallisneuvos. Hän oli talonpoikaissäädyn jäsen vuosien 1882–1900 säätyvaltiopäivillä.


title: Fredrik Vilhelm Lagerstedt

text: Lagerstedtin vanhemmat olivat maanviljelijä Carl Fredrik Lagerstedt ja Liisa Taipalus. Hänen puolisonsa vuodesta 1859 oli Katariina Justiina Keisala (k. 1926). Heidän poikiaan olivat Oskari Lahdensuo (1864–1935), Jalmari Lahdensuo (1880–1931) ja Jalo Lahdensuo (1882–1973). Lagerstedt oli suoviljelyn uranuurtaja ja suurtilallinen, joka omisti Lahden tilan Lapualla. Vuonna 1884 hän perusti meijerin. Lagerstedt oli myös suomenkielisen opetustoiminnan aktiivinen edistäjä. Hän oli mukana perustamassa Lapuan ensimmäistä kansakoulua, Ilmajoen Kansanopistoa sekä Vaasan Suomalaista Lyseota ja Kokkolan Suomalaista Yhteiskoulua. Lagerstedt sai kunnallisneuvoksen arvon 1892.


title: Fredrik Vilhelm Lagerstedt

text: F. V. Lagerstedt tunnettiin myös hevoskasvattajana. Hänen menestynein hevosensa oli Suuren orikilpailun vuonna 1896 voittanut ori Villi.


title: Oskari Lahdensuo

text: Juho Oskari Lahdensuo (vuoteen 1906 "Lagerstedt"; 22. kesäkuuta 1864 Lapua – 3. heinäkuuta 1935 Lapua) oli suomalainen maanviljelijä, kunnallisneuvos ja Maalaisliiton kansanedustaja. Hän toimi myös lukuisissa luottamustehtävissä. Lahdensuo omisti useita maatiloja Etelä-Suomessa, muun muassa Löyttymäen tilan Janakkalassa.


title: Oskari Lahdensuo

text: Lahdensuon vanhemmat olivat maanviljelijä Fredrik Vilhelm Lagerstedt ja Katariina Justiina Keisala. Hänen veljensä Jalo Lahdensuo oli niin ikään Maalaisliiton kansanedustaja. Toinen veli Jalmari Lahdensuo oli tunnettu teatterivaikuttaja. Oskari Lahdensuon puoliso vuodesta 1886 oli Justiina Niemi.


title: Oskari Lahdensuo

text:
Lahdensuo työskenteli isänsä liikkeessä maanviljelystuotteiden ostajana vuodesta 1883 vuoteen 1898. Hän työskenteli myös Mustanmaan ja Lapuan osuusmeijerien johtajana sekä Hourun sahan ja saarimyllyn johtajana 1900-luvun vaihteen molemmin puolin. Maanviljelijänä Lahdensuo aloitti vuonna 1897. Hän kuului vuonna 1904 toimintansa aloittaneen Lapuan yhteiskoulun perustajiin, jonka johtaja hänen veljensä Jalmari Lahdensuo oli alkuaikoina.
Lahdensuo oli säätyvaltiopäivien talonpoikaissäädyn jäsen vuosina 1904–1905. Maalaisliiton kansanedustajana hän toimi 1. maaliskuuta 1910 – 31. maaliskuuta 1919. Hänet valittiin tehtävään Vaasan läänin pohjoisesta vaalipiiristä. Kansanedustajakaudellaan Lahdensuo oli jäsenenä pankkivaliokunnassa, työväenasiainvaliokunnassa sekä valtiovarainvaliokunnassa.


title: Oskari Lahdensuo

text: Kansanedustajakautensa jälkeen Lahdensuo työskenteli muun muassa Lapuan rauta- ja rakennuskauppa oy:n johtajana 1928–1935. Vuonna 1925 hänet valittiin presidentin valitsijamieheksi.


title: Alattionjoki

text: Alattionjoki eli Altajoki (, , kveeniksi "Alattionjoki") on Ruijassa, Pohjois-Norjassa sijaitseva joki, jonka pituus on 240 km. Se alkaa Koutokeinosta Suomen ja Norjan rajalta samalta tunturiseudulta, josta lähtee päinvastaiseen suuntaan myös Ounasjoki. Alattionjoki kulkee Euroopan suurimpiin kuuluvassa kanjonissa ja laskee Alattionvuonoon. Alattionjoki tuli kuuluisaksi vuonna 1981, jolloin sinne rakennettiin vesivoimalaitosta. Rakennushanketta vastustivat suuresti niin paikalliset asukkaat kuin luonnonsuojelijatkin. Alattionjoen ylempi osa, joka sijaitsee Koutokeinon kunnassa, tunnetaan nimellä Koutokeinojoki (, ). Alattio-Koutokeinojoen vesistön valuma-alue on laajuudeltaan 8 963 km², mikä tekee siitä yhden Pohjois-Norjan suurimmista vesistöistä.


title: Ann Wolfe

text: Ann ”Brown Sugar” Wolfe (s. 17. tammikuuta 1971) on yhdysvaltalainen raskaan keskisarjan naisnyrkkeilijä.


title: Ann Wolfe

text: Wolfen nuoruus oli hankala; hänen äitinsä kuoli syöpään hänen ollessaan 17-vuotias, ja hänen isänsä ammuttiin vuotta myöhemmin.


title: Ann Wolfe

text: Wolfe voitti WIBA:n tunnustaman mestaruusvyön Gina Nicholasilta. Myöhemmin urallaan hän kohtasi muun muassa lajissa legendaksi muodostuneen Vonda Wardin ja tyrmäsi tämän 1. erässä. Myöhemmin televisiossa sanottiin, että ottelussa nähtiin paras naisnyrkkeilyn tyrmäys kautta aikojen.


title: Ann Wolfe

text: Wolfen valmentajana toimii Emanuel Steward.


title: Ann Wolfe

text: Wolfea pidetään kovaiskuisimpana naisnyrkkeilijänä.


title: Ann Wolfe

text: Wolfe on yhdeksänkertainen nyrkkeilyn mestari.


title: Jalmari Lahdensuo

text: Ernst Jalmari Lahdensuo (vuoteen 1906 "Lagerstedt"; 20. marraskuuta 1880 Lapua – 26. heinäkuuta 1931) oli suomalainen teatterinjohtaja, teatteriohjaaja ja sanomalehtitoimittaja. Hän toimi Suomen Kansallisteatterin johtajana vuodesta 1914 vuoteen 1917 sekä kahteen otteeseen Tampereen Teatterin johtajana. Ohjaajantyölleen hän sai taiteellisia vaikutteita opiskellessaan Saksassa. Koulutukseltaan Lahdensuo oli kielten opettaja; hän suomensi uransa aikana lukuisia näytelmiä ja oopperoita.


title: Jalmari Lahdensuo

text: Jalmari Lahdensuon vanhemmat olivat maanviljelijä Fredrik Vilhelm Lagerstedt ja Katariina Justiina Keisala. Hänen veljensä Oskari Lahdensuo ja Jalo Lahdensuo olivat Maalaisliiton kansanedustajia. Hänen puolisonsa oli laulaja Eeva Lahdensuo.


title: Jalmari Lahdensuo

text: Vuonna 1890 Jalmari Lahdensuo aloitti opinnot Vaasan Reaalilyseossa. Hän kirjoitti ylioppilaaksi 1898 ja valmistui filosofian kandidaatiksi 1904. Maisteriksi hänet vihittiin kolme vuotta myöhemmin. Hän opiskeli saksan kieltä ja kirjallisuushistoriaa myös Greifswaldissa (1901), Münchenissä (1904) ja Berliinissä (1908). Ennen teatteriuraansa Lahdensuo työskenteli Lapuan yhteiskoulun johtajana vuodesta 1905 vuoteen 1908 sekä saksan ja suomen opettajana. Hän oli myös mukana lapualaisessa harrastajateatteritoiminnassa.


title: Jalmari Lahdensuo

text: Syksyllä 1909 Lahdensuo aloitti Suomen Kansallisteatterin apulaisjohtajana. Hänen teatteriuralle pääsyään edisti eritoten professori Eliel Aspelin-Haapkylä. Vuonna 1908 Lahdensuo oli kirjoittanut Saksasta professorille töistään ja harrastuksistaan. Keväällä 1909 Otto Manninen irtisanoutui dramaturgin toimestaan ja Lahdensuo pyysi päästä hänen paikalleen. Lisäksi Lahdensuo halusi ohjaustyötä ja opetusta teatterikoulussa. Hän toimi Suomen Kansallisteatterin oppilaskoulun opettajana ja johtajana 1909–1917. Lisäksi hän jatkoi saksan ja ranskan tuntiopettajana vuodesta 1909 vuoteen 1911.


title: Jalmari Lahdensuo

text: Kansallisteatterin johtaja Lahdensuo oli vuodesta 1914 vuoteen 1917. Johtajakautensa alussa hän teki Eino Kaliman kanssa opintomatkan Keski-Eurooppaan. Herätteitä haettiin ennen kaikkea Berliinistä ja Wienistä. Lahdensuon organisaattorin taitoja ja käytännönläheisyyttä arvostettiin. Näyttelijöiden mielestä hän ei kuitenkaan ollut riittävän taiteellisesti suuntautunut. Lahdensuon kauden loppua vuonna 1917 leimasi Kansallisteatterin ankara johtajasota. Kauden loputtua keväällä 1917 Koskenniemi kirjoitti Ajan teatterikatsauksessa: "Parhaat tulokset on hra Lahdensuo nähdäkseni saavuttanut historiallisten kappaleiden sekä puku- ja dekoratsioninäytelmien tulkitsijana, kun sen sijaan runollisesti syvemmät ja psykoloogisesti rikkaammat näyttämöluomat ovat enimmän kärsineet hänen käsissään."


title: Jalmari Lahdensuo

text: Jalmari Lahdensuon debyyttiohjaus Kansallisteatterissa oli tanskalaisen Henri Nathansenin "Daniel Hertz". Hän kokeili intiimin keskusteludraaman sävyä ja näytti modernin, realistisen tyylin mahdollisuudet. Nimiosan tulkitsi Eero Kilpi. Syyskaudella 1910 Lahdensuo ohjasi suomentamansa Henrik Ibsenin näytelmän "Nuorten liitto". Artturi Järviluoman "Pohjalaisia" (1914) otettiin ohjelmistoon vasta pitkän kiistelyn jälkeen. Pohjalainen Lahdensuo otti teoksen tuoreeltaan asiantuntevaan tarkasteluunsa ja ohjasi näytelmän. Luomisvoimansa huippua eläneelle Teuvo Purolle Jussi Harrin voimakaspiirteinen osa oli taiteellinen voitto. Kevätkaudella 1915 Lahdensuo ohjasi Friedrich Schillerin nuoruudenteoksen "Rosvot" "vakavaan, shakespeariläiseen, traagilliseen tapaan". Ohjaajana Lahdensuo kunnostautui etenkin Ibsenin "Peer Gyntissä" talvella 1916. Pääroolissa nähtiin Teuvo Puro.


title: Jalmari Lahdensuo

text: Lahdensuo siirtyi Tampereen Teatteriin syksyllä 1917. Kun sisällissota aloitettiin, hän jätti punaisten tukikohtana toimineen kaupungin. Tilanteen rauhoituttua häntä pyydettiin palaamaan. Kesäkuussa 1918 hän ilmoitti kieltäytyvänsä; hän oli saanut hallinnollisia tehtäviä toisaalta. Sisällissodan aikana Lahdensuo oli ollut valkoisen armeijan intendenttilaitoksen järjestäjä ja pääintendentin apulainen. Vuonna 1921 Lahdensuo teki kahden vuoden sopimuksen Tampereen Teatterin kanssa. Tällä kertaa hän toi perheensäkin, hänen puolisonsa antoi laulutunteja tehdaskaupungin näyttelijöille. Lahdensuo toi teatterin ohjelmistoon suomalaisia uutuuksia ja myös lastennäytelmiä. Kirjallisuusvaikuttajana hän suosi kirjallisuuspiireissä tapahtuvia näytelmiä, kuten Paul Levinin komedia "Pako Amerikkaan". Eino Salmelainen kiitti Lahdensuon johtajakautta ja totesi: "Hän ei tahdo alistua yleisön määräysvaltaan, vaan päinvastoin voittaa yleisön omaan johtoonsa, virittämällä sen mielenkiinnon todella arvokkaaseen." Lahdensuo koki teatterinjohtajan työn raskaaksi ja lähti Tampereen Teatterista kahden vuoden jälkeen kevään 1923 lopulla.


title: Jalmari Lahdensuo

text: Tampereelta Lahdensuo siirtyi vastaperustetun Suomen Näyttämöiden Liiton sihteeriksi ja toimi aikakauslehti Näyttämön päätoimittajana 1923–1925. Hän kuului myös Uuden Suomen toimituskuntaan taide- ja teatteriarvostelijana 1923–1926, lisäksi hän oli Sunnuntailiitteen toimittaja. Syksyllä 1926 Lahdensuo aloitti ohjaajana Suomalaisessa Oopperassa. Hänen ohjaustöihinsä lukeutuivat muun muassa oopperat "Carmen", "Orfeus" ja "Daniel Hjort". Vuosina 1929 ja 1930 Lahdensuo teki ohjaajavierailuja Tampereelle ja Turkuun. Syyskuussa 1929 sattuneen HL Kurun katastrofin vuoksi Tampereen Teatterin ohjelmisto pantiin uusiksi. Lahdensuo kutsuttiin teatteriin ohjaamaan keskiaikainen moraliteetti "Jokamies". Hän oli ohjannut saman näytelmän jo Kansallisteatterin vuosinaan. Seuraavana keväänä hän ohjasi Tampereen Teatterille englantilaisen R. C. Sherriffin sodanvastaisen näytelmän "Matkan pää".


title: Jalmari Lahdensuo

text: Jalmari Lahdensuo kokeili siipiään myös elokuvan parissa. Vuonna 1925 hän ohjasi Suomi-Filmille mykkäelokuvan "Pohjalaisia". Näytelmä oli hänelle tuttu jo Kansallisteatterin ajalta. Lahdensuo kuului useita vuosia Ylioppilaskunnan Laulajiin. Hän oli mukana myös sekakuoron matkalla Saksaan ja Englantiin.


title: Nimismiehenvero

text: Nimismiehenvero () oli keskiajalla ja uudella ajalla Ruotsin valtakunnassa käytössä ollut vero, jolla kustannettiin käräjät ja maksettiin käräjillä käyvien virkamiesten palkat. Nimismiehenvero syntyi ja kehittyi valtion vakinaisen verolaitoksen ulkopuolella. Se kannettiin ja nautittiin pitäjien käräjäpaikoissa, nimismiehentaloissa. Veroa mainitaan harvoin vanhoissa verokirjoissa, sillä se oli pitäjäläisten ja virkamiesten keskinäinen asia. Uuden ajan alussa nimismiehenvero joutui valtion haltuun, jolloin kruunu alkoi vastata virkamiesten palkoista. Tällöinkin osa nimismiehenverosta jäi käytettäväksi paikallisesti.


title: Nimismiehenvero

text: Raaseporin läänissä nimismiehenveroa maksettiin 1500-luvulla kaikissa läänin pitäjissä samalla tavoin. Kultakin veromarkalta maksettiin 3 ½ vakkaa (yksi vakka vastaa 36,64 litraa) rukiita, 3 ½ vakkaa ohria ja 3 ½ vakkaa kauroja sekä kultakin kymmeneltä veromarkalta yksi talvikuorma heiniä. Tästä verosta kaurat otettiin linnaan ja lopun sai nimismies käyttää käräjäkestityksissä. Nimismiehen tärkein velvollisuus oli käräjien pitäminen ja nimismiehenverolla ruokittiin käräjille kokoontunut kruununväki.


title: Nimismiehenvero

text: Ahvenanmaalla nimismiehenvero maksettiin 1540-luvulla taloluvun eli manttaalin mukaan. Veroon kuului yksi panni ohria, neljännespanni rukiita, puoli leiviskää lihaa, kaksi naulaa voita, kaksi naulaa humalia, neljä kappaletta leipiä, kolmesta neljään kynttilää, kolme kupoa olkia ja kaksi syliä heiniä. Tästä verosta vouti sai kustakin nimismieskunnasta neljä pannia ohria, yhden leiviskän lihaa, yhden leiviskän voita ja 20 kynttilää. Linnankirjuri sai kuusi kynttilää jokaisesta nimismieskunnasta.


title: Nimismiehenvero

text: Hämeessä pidettiin vuonna 1531 käräjiä kolmasti vuodessa: kesällä, syksyllä ja talvella. Käräjiä istuttiin nimismiesten luona, jolloin vouti ja tuomari yöpyivät nimismiehen talossa. Nimismiehenvero vaihteli pitäjittäin ja se maksettiin koukuittain. Nimismiehenverosta kannettiin linnaan kultakin pitäjältä neljä lehmää ja kahdeksan lammasta. Lisäksi linnaan vietiin käräjäkauroja 3–4 puntaa kultakin pitäjältä voudin palkkioksi.


title: Nimismiehenvero

text: Vuonna 1540 Hämeen nimismiehenvero katsottiin kruunun pysyväksi tuloksi, jolloin se alettiin merkitä linnan tilikirjoihin. Nimismies sai osuutenaan kymmenen koukun veron. Lisäksi nimismies sai lisäkorvauksen, jos joutui talvisin syöttämään kruunun hevosia. Veron joutuminen kokonaan kruunun haltuun merkitsi samalla keskiaikaisen virkamiesjärjestelmän ja paikallishallinnon muutosta näiden joutuessa lopullisesti kruunun valvontaan ja määräysvallan alaiseksi.


title: Crawfordin piirikunta (Ohio)

text: Crawfordin piirikunta on piirikunta Ohiossa, Yhdysvalloissa, joka on saanut nimensä William Crawfordin mukaan. Sen suurin kaupunki on Bucyrus.


title: Crawfordin piirikunta (Ohio)

text: Crawfordin naapuripiirikuntia ovat Seneca pohjoisessa, Huron koillisessa, Richland idässä, Morrow kaakossa, Marion lounaassa ja Wyandot lännessä.


title: Crawfordin piirikunta (Ohio)

text: Piirikunnassa oli vuoden 2010 väestönlaskennassa 43 520 ihmistä. Etniset ryhmät jakautuivat valkoisiin (97,2%), mustiin (0,9%), alkuperäisamerikkalaisiin (0,1%) ja aasialaisiin (0,4%). Piirikunnan asukkaiden ikäjakauma oli vuonna 2000 seuraava: Alle 5-vuotiaita oli 6,0%, 5–17-vuotiaita 17,6%, 18–24-vuotiaita 7,5%, 25–44-vuotiaita 24,5%, 45–64-vuotiaita 27,7% ja yli 65-vuotiaita 16,7%.


title: Crawfordin piirikunta (Ohio)

text: Köyhyysrajan alapuolella eli 14,9% asukkaista.


title: Salomo Kortetniemi

text: Salomo Kortetniemi (1819–1904) oli 1800-luvun lestadiolaissaarnaaja ja -johtaja.


title: Salomo Kortetniemi

text: Kortetniemi toimi Ylitornion suntiona vuosina 1845-1852, mutta hänet erotettiin, kun hänen ei katsottu huolehtivan hautojen riittävästä syvyydestä ja koska häntä pidettiin heränneistä pahimpana rauhanhäiritsijänä. Hän oli nimittäin lestadiolaisuutta levittääkseen turvautunut niin sanottuun 'nyrkkikristillisyyteen', uskosta osattoman väkivaltaiseen taivutteluun. Hän muutti perheineen Norjan Hammerfestiin 1866 ja Pohjois-Amerikan Calumetiin, Michiganin osavaltioon vuonna 1871. Täällä hän syrjäytti aiemman lestadiolaisjohtajan Antti Vitikkohuhdan ja nousi kuuden vuoden ajaksi Kuparisaaren lestadiolaisten vapaaseurakunnan maallikkopapiksi. Hänen vaikutuksensa näkyi myös seurakunnan nimessä "Salomo Kortetniemen luterilainen seura" ("Salomo Kortiniemi Lutheran Society") Seurakunta toimi alkuvaiheessa jopa kaikkien Michiganin kaivosalueen suomalaisten seurakuntana, Kortetniemen suorittaessa kaikki kirkolliset toimitukset.


title: Salomo Kortetniemi

text: Koska Jaakko Rovaisen kannattajat epäilivät Kortetniemeä liljebladin eriseuraan menneeksi puoliheränneeksi, eivätkä hyväksyneet hänen autoritääristä johtamistapaansa, eivätkä Jumalan palvelusten muotomenoja tai Barbergin toimintatapoja, alkoivat Rovaisen kannattajat järjestää Cokatossa vuonna 1876 omia erillisiä seuroja. Sen johdosta Amerikan lestadiolaisuus jakaantui vuoden 1876 hajaannuksessa kahteen osaan, joista ylivoimaisesti suurempaa johtivat Kortetniemi ja Barberg, mutta pienempää oppositioryhmää johtivat Jaakko Rovainen ja N. P. Stark. Euroopan lestadiolaisjohtajat puolustivat kuitenkin hajaannuksessa Rovaisen ja Starkin johtamaa vähemmistöryhmää. Juhani Raattamaa lähetti Juho Takkisen Amerikkaan syrjäyttämään Kortetniemen papin virasta, jonka seurauksena Amerikan hajaannus päättyi vastentahtoiseen sovintoon vuonna 1878. Takkisesta tulikin Calumetin seurakunnan maallikkopappi vuoden 1877 marraskuun loppuun mennessä. Kortetniemi liittyi myöhemmin haalilaisuuteen.


title: Aline Saarinen

text: Aline Saarinen (25. maaliskuuta 1914 New York – 13. heinäkuuta 1972 New York) (omaa sukua Bernstein, 1935 Louchheim, 1954 Saarinen) oli arkkitehti Eero Saarisen toinen vaimo, taidekriitikko ja televisiotoimittaja.


title: Aline Saarinen

text: Aline Bernsteinin vanhemmat olivat harrastajamaalareita ja rohkaisivat tytärtään osallistumaan taide- ja kulttuuripyrkimyksiin. Hän opiskeli Vassar Collegessa kuvataiteita ja kiinnostui journalismista. Hänen arkistossaan on useita novellikäsikirjoituksia ja runoja alkaen vuodesta 1933. Varhaisimmat julkaistut taidekritiikit ovat vuodelta 1934. Valmistuttuaan vuonna 1935 hän meni naimisiin Joseph H. Louchheimin kanssa, joka oli virkailija sosiaalihallinnossa. Hän opiskeli myös Institute of Fine Artsissa New Yorkin yliopistossa, josta valmistui vuonna 1941 pääaineenaan arkkitehtuurin historia. Opiskeluaikanaan hän synnytti kaksi poikaa. Ensimmäinen avioliitto päättyi 1951.


title: Aline Saarinen

text: Aline Louchheim liittyi "Arts News" aikakauslehden toimituskuntaan ja toimi sen päätoimittajana New Yorkissa 1946–1948. Lehti kustansi kirjan," 5000 Years of Art: A Pictorial History", jonka kommenttitekstit Aline Louchheim kirjoitti. Hänelle myönnettiin kansainvälinen palkinto parhaasta ulkomaisesta taidekritiikistä Venetsian biennaalissa 1951. Vuonna 1953 hän sai AFA:n (American Federation of Arts) palkinnon parhaasta sanomalehtikritiikistä.


title: Aline Saarinen

text: Haastateltuaan suomalaissyntyistä arkkitehtia Eero Saarista he kiintyivät toisiinsa ja menivät naimisiin 1954. Vuosina 1948–1953 hän toimi "The New York Times"in avustaja-toimittajana ja taidekriitikkona, sekä avustajataidekriitikkona vuosina 1954–1958. Hän kirjoitti myös useita artikkeleita taiteesta ja kulttuurin suuntauksista "The New Times" aikakauslehteen ja muihin huomattaviin aikakauslehtiin, kuten "Vogue", "Atlantic", "Reader’s Digest", "Cosmopolitan", "Life" ja "McCall´s". Hän toimi Eero Saarinen & Associates arkkitehtitoimiston informaatiopalvelun päällikkönä vuodesta 1954.


title: Aline Saarinen

text: Aline ja Eero Saarisen avioliitosta syntyi poika Eames, jonka sai nimensä kuuluisan muotoilijan Charles Eamesin mukaan. Rouva Saarinen sai Guggenheim stipendin vuonna 1957 ja kirjoitti kirjan "The Proud Possessors", joka on elämäkerrallinen tutkimus Yhdysvaltain merkittävimmistä taiteen keräilijöistä. Siitä tuli bestseller ja Aline Saarisesta julkisuuden henkilö.


title: Aline Saarinen

text: Eero Saarisen kuoleman (1961) jälkeen Aline Saarinen aloitti uuden uran televisiotoimittajana. Hän toimi asiantuntijana useissa hankkeissa, muun muassa presidentin taiteellisessa neuvonantajakomiteassa ja komiteassa, joka suunnitteli lennonvalvontatornin I.M.Pein arkkitehtisuunnitelman mukaan.


title: Aline Saarinen

text: Alkuvuodesta 1964 presidentti Lyndon B. Johnson valitsi henkilöitä maan korkeimpiin virkoihin ja halusi niihin myös naisia. Aline Saarinen oli eräs ehdokas Suomen suurlähettilääksi. Monimutkaisessa prosessissa monet asiat vaikuttivat päätöksentekoon, eikä Aline Saarista valittu Suomen suurlähettilääksi.


title: Aline Saarinen

text: Hän menestyi kuitenkin televisiotoimittajana tehden muun muassa taiteen keräilyä ja taidekokoelmia koskevan dokumenttisarjan ”The Art of Collecting” NBC-yhtiölle. Hänet nimitettiin 1964 NBC Newsin kirjeenvaihtajaksi ja teki television uutisohjelmia eri puolilla maailmaa. Saarinen emännöi ja juonsi 1968–1971 aamuohjelmaa nimeltä ”For Women Only”. Ohjelmassa tarkasteltiin sellaisia tärkeitä asioita kuin aborttia, homoseksuaalisuutta, torjunta-aineita ja syntyvyyden säännöstelyä.


title: Aline Saarinen

text: Vuonna 1971 hänet nimitettiin NBC:n Pariisin toimistoon ensimmäisenä ulkomaan uutistoimituksen naisjohtajana. Hän ehti toimia siinä asemassa vain noin vuoden äkilliseen, aivokasvaimesta johtuvaan kuolemaansa (1972) asti.


title: Aline Saarinen

text: Aline Saariselle myönnettiin Michiganin yliopiston (1964) ja Russel Sage Collegen (1967) kunniatohtorin arvot.


title: Aline Saarinen

text: Timo Tuomi, Eliel ja Eero Saarinen, Ajatus Kirjat 2007, ISBN 978-951-20-7215-6


title: Vagabond (manga)

text: Vagabond () on Takehiko Inouen luoma mangasarja, joka perustuu Eiji Yoshikawan kirjoittamaan, samurai Miyamoto Musashista kertovaan romaaniin.


title: Vagabond (manga)

text: Mangaa on vuodesta 1998 lähtien julkaissut japanilainen Weekly Morning lehti ja sarja jatkuu yhä. Sen englanninkielisestä käännöksestä vastaa VIZ Media ja suomeksi sarjaa julkaisee Editorial Ivrea. Vuoden 2011 huhtikuuhun mennessä Vagabondista oli ilmestynyt 33 kirjaa, joista kaikki on käännetty englanniksi.


title: Parumala Thirumeni

text: Pyhä Geevarghese Mar Gregorios eli Parumala Thirumeni (15. kesäkuuta 1848 – 2. marraskuuta 1902) oli intialainen uskonnollinen johtaja ja myöhemmin sekä Malankaran jakobiittisen syyrialais-ortodoksisen kirkon että Malankaran ortodoksisen syyrialaisen kirkon pyhimys. Hänet tunnetaan yleisesti nimellä Parumala Thirumeni (Parumalan piispa).


title: Parumala Thirumeni

text: Geevarghese syntyi Chathuruthyn perheeseen Mulanthuruthyssa, Keralassa. Hänen vanhemmillaan, Kochu Mathailla ja Mariamilla, oli yhteensä kolme poikaa ja kaksi tytärtä. Viidennen lapsen, Ipeoran, synnyttyä Mariam kuoli. Geevarghese opiskeli Malpan Geevarghesen alaisuudessa ja vihittiin diakoniksi 14. syyskuuta 1859 kymmenvuotiaana.


title: Parumala Thirumeni

text: Malpan sairastui vakavasti isorokkoon. Ainoastaan Geevarghese jäi hoitamaan häntä kun muut oli lähetetty kotiin. Kahdeksan päivän kuluttua Malpan kuoli ja Geevarghese sairastui. Tänä aikana hän näki näyn, jossa Neitsyt Maria ilmestyi hänelle ja kehotti häntä omistamaan loppuelämänsä Herralle. Pian tämän jälkeen Geevarghese parani. 1865, 18-vuotiaana, Geevarghese vihittiin papiksi. Joseph Mar Dionysios liitti hänet munkkijärjestöön vuonna 1872. Antiokian patriarkka Ignatius Pathros IV vihki hänet piispaksi 10. joulukuuta 1876, jolloin hänestä tuli Mar Gregorios. Ikänsä vuoksi häntä kutsuttiin nimellä 'Kochu Thirumeni' (Nuori Piispa). Mar Gregorios toimi Ignatius Pathros IV:n sihteerinä ja tulkkina ja oli vuonna 1876 todistamassa historiallista Mulanthyrithyn synodin päätöslauselmaa, joka solmittiin Intian syyrialais-ortodoksisen kirkon ja Antiokian ja koko Idän Pyhän Istuimen välillä. Mar Gregorios nimitettiin piispaksi Niranamiin, Keralaan, ja hän perusti luostarin Keralan Parumalaan.


title: Parumala Thirumeni

text: Parumalan seminaarissa hän johti askeettista elämää. Hän heräsi aamulla kello neljä ja rukoili viiteen asti. Sitten hän opetti diakoneja kello seitsemään asti, jonka jälkeen hän rukoili ja nautti kevyen aamiaisen. Yhdeksästä yhteentoista hän opetti jälleen diakoneja. 11:stä keskipäivään hän hoiti hallinnollisia asioita, minkä jälkeen hän rukoili ja söi lounaan. Sitten hän lepäsi 13.30 asti, minkä jälkeen hän opetti kello kuuteentoista asti pitäen välissä lyhyen rukoushetken. Kello kuudestatoista 17.30 asti hän hoiti hallinnollisia tehtäviä. Illan rukousten ja illallisen jälkeen hän opetti diakoneille Raamattua. Kompletorion jälkeen kello 21 hän antoi diakonien mennä nukkumaan, mutta saattoi itse vielä rukoilla keskiyöhön asti.


title: Parumala Thirumeni

text: Mar Gregorios sairastui palatessaan Veeyapuramin kirkosta vihittyään avioparin. Jo sairautensa alussa hän tajusi elävänsä viimeisiä elinpäiviään. Vaikka hän heikkeni päivä päivältä, hänen kasvonsa kirkastuivat myös päivä päivältä. Keskiyöllä, 2. marraskuuta 1902 hän kuoli valmistautuneena kohtaamaan Taivaallisen isänsä.


title: Reckoner

text: "Reckoner" on englantilaisen rock-yhtyeen Radioheadin single ja seitsemäs kappale yhtyeen vuoden 2007 albumilla "In Rainbows". Kappale julkaistiin neljäntenä singlenä albumilta 23. syyskuuta 2008. Julkaisu tapahtui Radiohead Remix -sivuston kautta. Sivustolta kappaleen voi ladata osissa (erikseen laulu, kitara ja piano), ja siten fanit voivat remiksata kappaleen, samaan tyyliin kuin "Nuden". Yhtye pyysi tuottaja James Holdenia ja DJ Diploa tekemään ensimmäiset "Reckonerin" remiksit.


title: Zachris Schalin

text: Zacharias (Zachris) Schalin (2. maaliskuuta 1854 Kaskinen – 21. syyskuuta 1939 Turku) oli suomenruotsalainen pappi, seminaarinjohtaja ja kirjailija. Schalin oli kirjailija Zacharias Topeliuksen sisarenpoika.


title: Zachris Schalin

text: Schalinin vanhemmat olivat Lars Wilhelm Schalin ja Johanna Sofia Topelius. Hän pääsi ylioppilaaksi 1870 Helsingin normaalikoulusta ja valmistui filosofian kandidaatiksi 1876 ja maisteriksi 1877 sekä teologian kandidaatiksi 1884. Schalin vihittiin papiksi 1884.


title: Zachris Schalin

text: Schalin toimi opettajana eri kouluissa Helsingissä 1870- ja 1880-luvun vaihteessa. Hän oli pedagogina ja historian lehtorina Jyväskylän seminaarissa 1885-1886, uskonnon lehtorina Tammisaaren seminaarissa 1886 sekä Uudessakaarlepyyssä seminaarin johtajana 1886–1904 ja kansakoulun tarkastajana vuodesta 1890. Myöhemmin Schalin toimi opettajana Turussa sekä kansakoulujen tarkastajana Porissa ja Turussa.


title: Zachris Schalin

text: Schalinin kirjallinen tuotanto koostui runoista, uskonnollisista hartauskirjoista, matkakuvauksista ja lastenkirjoista.


title: Zachris Schalin

text: Schalin järjesti keräyksen, jonka tuotolla ostettiin Zacharias Topeliuksen entinen kesämökki "Mainiemi" ja siirrettiin se alkuperäiselle sijaintipaikalleen. Hän keräsi myös muuta Topeliuksen liittyvää materiaalia ja vaikutti siihen, että Topeliuksen kotimuseo saatiin perustettua tämän entiseen kotitaloon Kuddnäsiin.


title: Zachris Schalin

text: Schalin oli naimisissa vuodesta 1880 Alma Helena Montinin kanssa ja heillä oli kymmenen lasta. Lapsista tunnettuja olivat kuvanveistäjä ja taidemaalari Teodor Schalin (1882–1960) sekä kirkkoherra Arnold Schalin (1887–1975).


title: Taivalkosken Kuohu

text: Taivalkosken Kuohu on taivalkoskelainen urheiluseura. Seura on perustettu vuonna 1945. Nykyisin seurassa toimii kaikkiaan 6 jaostoa (hiihto- ja suunnistus, lentopallo-, yleisurheilu-, koripallo-, mäki- ja alppi/lumilautailujaostot).


title: Arturo Gatti

text: Arturo ”Thunder” Gatti (15. huhtikuuta 1972, Cassino – 11. heinäkuuta 2009, Porto de Galinhas ) oli Italiassa syntynyt, sittemmin Kanadan kansalaisuuden saanut nyrkkeilijä.


title: Arturo Gatti

text: Joulukuussa 1995 Gatti otteli IBF-liiton silloisen mestarin, Tracy Harris Pattersonin kanssa voittaen kamppailun tuomariäänin täysien erien jälkeen. Seuraavana vuonna Gatti otteli vain kahdesti, puolustaen titteliään kerran Madison Square Gardenissa voittaen dominiqualaisen Wilson Rodriquezin. Vuonna 1997 Gatti kohtasi Calvin Groven voittaen tämän teknisellä tyrmäyksellä. Vuonna 2001 Gatti hävisi Oscar de la Hoyalle teknisellä tyrmäyksellä 5. erässä. Vuosina 2002–2003 Gatti kohtasi Micky Wardin kolmesti häviten ensimmäisen kohtaamisen tuomariäänin. Kaksi myöhempää kohtaamista hän voitti.


title: Arturo Gatti

text: Vuonna 2004 Gatti voitti WBC-liiton maailmanmestaruuden italialaiselta Gianluca Brancolta ja puolusti mestaruuttaan kahdesti häviten kolmannessa kamppailussa Floyd Mayweather Jr.:lle kuudennen erän teknisellä tyrmäyksellä. Mayweatherin käsien lyöntinopeus oli Gattille liikaa ja hän kävi jo ensimmäisessä erässä kanveesissa. Gattin kulmamies luovutti yksipuolisen kamppailun kuudennen erän jälkeen.


title: Arturo Gatti

text: Seuraavassa ottelussaan Gatti kykeni voittamaan vielä pienen IBA liiton mestaruuden Thomas Damgaardilta. Tämän jälkeen Gatti otteli Carlos Baldomiria vastaan keskisarjan WBC liiton mestaruudesta häviten yhdeksännen erän teknisellä tyrmäyksellä. Tämän jälkeen Gatti otteli vielä merkityksettömän ottelun Alfonso Gomezia vastaan häviten seitsemännessä erässä teknisellä tyrmäyksellä. Tämän jälkeen Gatti ilmoitti lopettavansa.


title: Arturo Gatti

text: Urallaan Gatti otteli yhteensä 49 kertaa, joista voitti 40.


title: Arturo Gatti

text: Arturo Gatti löydettiin hotellihuoneesta kuolleena 11. heinäkuuta 2009. Samana päivänä Gattin oli tarkoitus perheineen lähteä viettämään tämän siskon hääjuhlia. Ensisijaiseksi kuolinsyyksi ilmoitettiin kuristuminen vyöremmiin. Ensivaikutelmalta vaikutti, että hän oli tappanut itsensä hirttäytymällä, mutta uudet todisteet ovat osoittaneet, että Gattin kuolema voisi olla tappo, ei itsemurha. Teosta epäiltyä, eikä motiivia ole saatu vielä selvitettyä. Hänen vaimonsa, Amanda kertoi, kuinka Myöhään illalla 10. heinäkuuta 2009 he kävivät lunastamassa hotellihuoneensa ja Arturo alkoi lähes välittömästi juomaan. Tämän seurauksena hän pahoinpteli Amandaa ja heitti tämän lattialle ja lähti ulos. Siellä hän joutui tappeluun noin nelihenkisen joukon kanssa, mutta taisteli raivoisasti vastaan. Palattuaan aamuyöstä hän oli huonossa kunnossa ja pahoin haavoittunut. Hän alkoi toipua humalatilasta ja nähtyään vammat, jotka oli aiheuttanut Amandalle ilmaisi uskovansa Amandan haluavan eroa tämän kanssa. Se oli kuulemma viimeinen kerta kun hän näki miehensä hengissä hänen mentyä nukkumaan tämän jälkeen. Herättyään myöhemmin hän käveli useampaankin otteeseen kuolleen Arturon ohi, jonka tämä oli luullut vain sammuneen nurkkaan. Tätä varsinkin pidetään hyvin kiistanalaisena, sillä Amanda kulki asunnossa yli kymmenen tuntia huomaamatta Arturon kuolleen ja hänen olisi pitänyt huomata verilätäkkö Arturon ympärillä, eikä hän soittanut edes heti poliisille. Amanda pidätettiin epäiltynä miehensä murhasta, mutta vapautettiin pian, kun tapausta alettiin aluksi epäillä itsemurhana ja Amanda todettiin syyttömäksi. Varsinkin hänen perheensä ja läheisensä eivät tahdo uskoa Arturon tappaneen itseänsä ja monet viranomaiset ovatkin hyvin vakuuttuneita siitä, ettei hän olisi voinut tappaa itseään ja että hänet oli murhattu.


title: Lindell Holmes

text: Lindell Holmes (s. 4. huhtikuuta 1957 Toledo, Ohio, Yhdysvallat) on entinen yhdysvaltalainen nyrkkeilijä. Holmes aloitti uransa vuonna 1979.


title: Lindell Holmes

text: Vuonna 1986 hän otteli IBF-liiton mestaruudesta silloista mestaria, Chong Pal Parkia vastaan. Ottelu päättyi tasatulokseen. Myöhemmin käydyssä uusintaottelussa Holmes hävisi. Vuonna 1990 Holmes kanppaili IBF-liiton väliaikaisesta mestaruudesta Frank Tatea vastaan, ja voitti kamppailun. Hän puolusti titteliään kolmesti ennen kuin hävisi sen Darrin Van Hornille teknisellä tyrmäyksellä. Vuonna 1993 hän kamppaili WBO-liiton silloisen mestarin Cris Eubankin kanssa, mutta hävisi kamppailun. Hän lopetti uransa ottelun jälkeen.


title: Liiviläisten lippu

text: Liiviläisten lippu on liiviläisiä edustava lippu. Lipun värien suhteet ovat samat kuin Latvian lipussa eli 2:1:2. Lipun vihreä väri edustaa metsää, valkoinen rantahietikkoa ja sininen merta. Nämä taas edustavat liiviläisille tärkeää kalastuselinkeinoa. Lipun otti käyttöön Liiviläisten liitto ja sitä käytettiin ensimmäisen kerran vuonna 1923.


title: Liiviläisten lippu

text: Liiviläisten lipun suunnitteli Didrik Volganski, joka oli Suomeen muuttaneen Edgar Vaalgamaan isä. Joidenkin tietojen mukaan hän suunnitteli myös lipun, jossa lipun värit ovat päinvastoin kuin nykyisessä lipussa. Hän ei kuitenkaan itse maininnut mitään tästä lipusta. Käytössä on ollut lipun versio, jossa lipun kentät olivat yhtä suuria. Lippua käytettiin ensimmäisen kerran 18. marraskuuta 1923 Mazirbessä pidetyillä juhlilla. Suurimman osan neuvostoaikaa lipun käyttö oli kielletty. Se otettiin uudelleen käyttöön vuonna 1988 Liiviläisten päivien yhteydessä. Lipun lahjoitti Suomalaisuuden Liitto ja se vihittiin Mazirben kirkossa.


title: Nettosäteily

text: Nettosäteily tarkoittaa yleensä Maan pintaan tulevan ja sieltä lähtevän Auringon säteilyn tasetta, joka vaikuttaa Maan pinnan lämpötilaan. Nettosäteilyä lisäävät suora Auringon säteily, hajasäteily ja ilmakehän vastasäteily. Nettosäteilyä vähentävät Maan pinnan albedo ja pitkäaaltoinen ulossäteily. Maan pinta on lämpimimmillään silloin, kun nettosäteily on suurin eli noin 3-5 tuntia Auringon maksimikorkeuden jälkeen.


title: Nettosäteily

text: Yöllä nettosäteily on kirkkaalla ilmalla aina negatiivinen. Kirkkaalla ilmalla lämpötilan vuorokausivaihtelut ovat melko suuria, koska päivällä Maan pintaan tuleva Auringon säteily on suuri, ja yöllä Maa jäähtyy voimakkaasti pitkäaaltoisen ulossäteilyn takia. Pilvisellä ilmalla pilvet pienentävät suoraa Auringon säteilyä päivällä, ja lisäävät ilmakehän vastasäteilyä yöllä. Tällöin nettosäteilyn ja lämpötilan vaihtelut ovat pienempiä. Maapallolla noin 40 leveysasteen pohjoispuolella nettosäteily on negatiivinen. Nämäkin alueet ovat melko lämpimiä etelästä tulevien lämpöä kuljettavien merivirtojen ja tuulien takia.


title: Nettosäteily

text: Pinnan saama nettosäteily formula_1 on


title: Nettosäteily

text:
missäNiinpä esimerkiksi Vantaalla tulee maksimissaan noin 200 Wh/m/kk ja kuukauden keskilämpötila on luokkaa 15 °C.
Säteilyminimi on joulu-tammikuun vaihteessa, noin 5-10 Wh/m/kk ja keskilämpötila noin -9 °C. Lämpötilaminimi, 10 °C on helmikuun lopulla, noin 20 Wh/m/kk:ta vastaa noin -9 °C. Maaliskuun puolenvälin tienoilla on noin 0 °C ja noin 70 Wh/m/kk.


title: Nettosäteily

text: Pinnan lämpötasapaino on


title: Nettosäteily

text: missä


title: Nettosäteily

text: Esimerkiksi vapaa konvektio aiheuttaa lämmönsiirtymiskertoimen "k" tai "u" eli 1/lämpövastus, joka on luokkaa ΔT laminaariselle ja ΔT pyörteiselle virtaukselle. Tässä ΔT on lämpötilaero.


title: Nettosäteily

text: Konvektiivinen lämmönsiirtymiskerroin esimerkiksi 20 °C ilmalle on noin 0.96*(ΔT (ilma-pinta)/etäisyys pinnasta). Turbulentissa virtauksessa on monesti laminaarin kerroksen päällä turbulentti alue, ja 20 °C huoneenlämpöiselle ilmalle laminaarisen alueen lämmönsiirtymiskerroin "k" on 1,17 ΔT ja turbulentilla alueella 1,66 ΔT.


title: Nettosäteily

text: Kokonaan pakotetun konvektion eli esimerkiksi tuulen aiheuttaman lämpövirran määrää lähinnä virtauksen nopeus. Pakotetun konvektion kerroin on v0.5 laminaarille ja v^.8 turbulentille virtaukselle.Merellä nettosäteily on monesti suurempi kuin maalla.


title: Nettosäteily

text:
Pitkäaaltoinen nettosäteily "Q" koostuu ulossäteilystä ja vastasäteilystä siten, että
Monesti pinnan lämpötilan laskenta vaatii iterointia.


title: Nettosäteily

text: missäKaavassa ensimmäinen termi kuvaa hiilidioksidin ja vesihöyryn vastasäteilyä ja toinen pilvisyyttä.


title: Nettosäteily

text: Koska Maa lämpiää suhteellisen hitaasti, Maan lämpötilahuippu on noin kolme-kuusi tuntia Auringon maksimikorkeuden jälkeen.


title: Nettosäteily

text:
Nettosäteilyn määrät noidattavat hyvin karkeasti ottaen leveyspiirejä, mutta hyppäävät merellä suuremmiksi kuin mantereella. Kosteilla alueilla tulee enemmän nettosäteilyä kuin kuivilla.
Etelä-Suomen vuotuinen nettosäteily on 30 kcal/neliösenttimetriä/vuosi. Vastaavilla leveyksillä Pohjois-Atlantilla nettosäteily on 40 kcal/cm2/v. Pohjois-Ranskassa tulee 40, ja vastaavilla merialueilla 60 kcal/cm2/v. Pohjois-Siperiassa Taimyrin niemimaalla tulee vain 10 kcal/cm2/v Keski-Espanjassa mantereella tulee nettisäteilyä 60, ja merellä 80 kcal/cm2/v. Saharan aavikolla tulee 60, ja merellä vastaavilla leveyksillä 100-120. Intiassa kosteammassa vastaavilal leveyksillä tulee 70-80 kcal/cm2/v. Afrikan savanneilla tulee yli 70, ja joillain Kongon sademetsä-alueilla yli 80. Monilla Amazonin sademetsän alueilla tulee yli 80, joillain jopa yli 90 kcal/cm2/v Auringon nettosäteilyä. Trooppisella Atlantila tulee laajalti yli 120 kcal/cm2/v. Eniten nettosäteilyä saadaan Afrikan sarven itäpuolella ja päiväntasaajan seuduille keskellä Tyyntämerta, yli 140 kcal/m2/v. Australian aavikoilla ja pensasroilla tulee laajlti yli 70, mutta pohjoisrannikoila yli 80 ja läheisillä merialueilla 100-120.


title: Lemon Tree

text: Lemon Tree on Fools Garden -yhtyeen esittämä kappale, joka on yhtyeen yksi tunnetuimpia ja suosituimpia kappaleita. Kappale äänitettiin vuonna 1995.


title: Lemon Tree

text: Vuonna 1996 kappaleesta tuli suuri menestys maailmalla ja se nousi monissa maissa listaykköseksi. Muun muassa Saksassa ja Norjassa kappale myi platinaa. . Suomessa kappale pysyi Suomen virallisella singlelistalla 5 viikkoa, joista parhain sijoitus viikolla 11/1996 18. sija.


title: Thorfinn Hamarilainen

text: Thorfinn Hamarilainen (k. 1285) oli norjalainen katolisen kirkon piispa.


title: Thorfinn Hamarilainen

text: Hänen elämästään ei tiedetä paljoa. Hän syntyi Trondheimissa, ja toimi mahdollisesti sisterssiläismunkkina ennen tuloaan Hamarin piispaksi.


title: Thorfinn Hamarilainen

text: Hän ja useat muut lähialueen piispat olivat useassa asiassa eri mieltä kuningas Eerik II Maununpojan kanssa, muun muassa piispanvaaleista. Tämän seurauksena Thorfinn poistui maasta, mahdollisesti maanpakoon. Lyhyen Rooman vierailun jälkeen hän löysi suojapaikan Ter Doestin sisterssiläisluostarista läheltä Flanderia. Hän kuoli siellä vuonna 1285.


title: Thorfinn Hamarilainen

text: Ter Doestissa tuolloin elänyt munkki Walter Mudalainen kirjoitti Thorfinniä ylistävän runon.


title: Thorfinn Hamarilainen

text: Thorfinn on julistettu pyhimykseksi, ja hänen muistopäivänsä on 8. tammikuuta.


title: Juri Balašov

text: Juri Sergejevitš Balašov (, s. 1949) on venäläinen shakinpelaaja ja suurmestari. Balašov pelasi vuosina 1969–1980 yhdeksästi shakin neuvostoliitonmestaruuskilpailuissa sijoittuen parhaimmillaan toiseksi vuonna 1976. Balašovin muita merkittäviä saavutuksia ovat moskovanmestaruus vuonna 1970, toinen sija Wijk aan Zeessa vuonna 1973, toinen Cienfuegosissa 1975, ensimmäinen Vilnassa 1975, Hallessa 1976, Lvovissa 1978, Münchenissä 1979, Karlovacissa 1979 ja Wijk aan Zeessa 1982.


title: Juri Balašov

text: Vuonna 1980 Balašov edusti Neuvostoliittoa shakkiolympialaisissa ensimmäisellä pöydällä.


title: Juri Balašov

text: Balašoville myönnettiin suurmestarin arvonimi vuonna 1973.


title: Larks’ Tongues in Aspic

text: Larks' Tongues In Aspic on englantilaisen progressiivista rockia soittavan King Crimsonin viides studioalbumi, joka julkaistiin vuonna 1973.


title: Larks’ Tongues in Aspic

text: Albumi alkaa pitkällä instrumentaalikappaleella "Larks' Tongues in Aspic, Part One". Tätä seuraa kolme laulua sisältävää kappaletta "Book of Saturday", "Exiles" ja "Easy Money". Kaksi viimeisintä kappaletta "The Talking Drum" ja "Larks' Tongues in Aspic, Part Two" ovat instrumentaalikappaleita.


title: Cy Denneny

text:
Cyril Joseph "Cy" Denneny (23. joulukuuta 1891, Farran's Point, Ontario – 9. syyskuuta 1970) oli kanadalainen jääkiekkoilija, joka edusti National Hockey Leaguen Ottawa Senatorsia ja Boston Bruinsia sekä Toronto Blueshirtsia, joka pelasi National Hockey Association -sarjassa. Kaikkiaan Denneny pelasi 15 kautta ammattilaisena vuodesta
1914 vuoteen 1929. Cy Denneny oli NHL:n parhaita maalintekijöitä vuosien 1917 ja 1925 välillä. Lopettaessaan uransa Denneny johti NHL:n kaikkien aikojen pistepörssiä 331 tehopisteellään.


title: Jontti & Shaka

text: Jontti & Shaka on suomalainen Jontin ja Shakan muodostama rap-duo Helsingistä. He julkaisivat ensimmäisen albuminsa "Rata-äänitteen" 24. tammikuuta 2007. Uusintapainos Jontin & Shakan loppuunmyydyistä "Rata-äänitteestä" ja "Vittuun koko sakki!" -EP:stä ilmestyi 24. maaliskuuta 2008 tupla-CD:nä nimellä "Rata jatkuu". CD:llä on lisäksi kaksi kokonaan ennenjulkaisematonta kappaletta sekä yksi remix.


title: Jontti & Shaka

text: Jontti julkaisi "Uuden ajan avaruususkonto" -nimisen albumin Kemmurusta tutun Jodarokin kanssa tammikuussa 2009. Shaka puolestaan julkaisi Koivuniemen Herrojen kanssa "Sokeat johdattaa" -albumin huhtikuussa 2010 ja Jontin kauan odotettu sooloalbumi "Yhden miehen kultti" julkaistiin lokakuussa 2011. Jontti & Shaka -duo julkaisi syyskuussa 2015 Alakulttuuri syö lapsensa -nimisen EP:n, jota he olivat jo muutaman vuoden työstäneet.


title: Antz – Muurahaizet

text: Antz – Muurahaizet on vuonna 1998 ensi-iltansa saanut animaatioelokuva, jonka ovat ohjanneet Eric Darnell ja Tim Johnson.


title: Antz – Muurahaizet

text: Työläismuurahainen Z (suomenkielisenä äänenä Janne Reinikainen) tuntee olevansa merkityksetön osa valtavaa muurahaisyhdyskuntaa. Prinsessa Bala (suomenkielisenä äänenä Petra Karjalainen) puolestaan kaipaa vapautta kuninkaallisesta elämästään ja kenraali Mandiblesta (suomenkielisenä äänenä Juha Hyppönen), jonka kanssa hän on hieman vastentahtoisesti kihloissa. Z ja Bala tapaavat sattumalta baarissa, ja he pitävät toisistaan, mutta tapaaminen jää lyhyeksi baarissa sattuneen välikohtauksen takia. Työläisenä Z ei voi saada prinsessaa itselleen, joten hän vaihtaa paikkaa sotilasystävänsä Weaverin (suomenkielisenä äänenä Rauno Ahonen) kanssa päästäkseen lähemmäs häntä. Pahaksi onneksi Z menee väärään paikkaan ja joutuu sotaan termiittejä vastaan. Hän on ainoa eloonjäänyt ja palaa kotiin sotasankarina. Z paljastuu huijariksi, mutta onnistuu pakenemaan Balan kanssa ulos avaraan maailmaan, jossa huhujen mukaan sijaitsee tarunhohtoinen paratiisi Insectopia.


title: Fila (Kreikka)

text: Fila (, ) oli antiikin aikainen kaupunki ja linnoitus Pieriassa Makedoniassa nykyisen Kreikan alueella. Se sijaitsi lähellä Peneios-joen suuta Thermainlahden rannalla muutaman kilometrin Herakleionista etelään. Antiikin aikana se vartioi Magnesiaan johtavaa solaa.


title: Fila (Kreikka)

text: Filan rakennutti Makedonian kuningas Demetrios II, joka nimesi sen äitinsä Filan mukaan. Kolmannen makedonialaissodan aikana vuonna 168 eaa. roomalaiset valtasivat sen hyökätessään Makedoniaan.


title: Fila (Kreikka)

text: Fila sijoitetaan nykyisen Témpin kunnan Pyrgetóksen kylän lähelle.


title: Rata-äänite

text: Rata-äänite on rap-duo Jontin & Shakan ensimmäinen studioalbumi, jonka julkaisi 3rd Rail Music 24. tammikuuta 2007. Levy oli Suomen virallisella albumilistalla kaksi viikkoa debytoiden sijalla 16.


title: Rata-äänite

text: Albumin kannessa oleva merkki "VAROITUS SISÄLTÄÄ UHKAPELIN" on parodia Parental Advisory -merkistä. Albumi kuitenkin sisältää "pelin", jossa seikkaillaan Helsingin keskustassa, pakoillaan poliisia ja ostetaan huumeita. Merkki viittaa kuitenkin myös kanteen, jossa ihminen on sammunut raiteille.


title: Rata-äänite

text:
Albumilta julkaistiin 7" vinyylisingle "Kolmatta linjaa", jonka b-puolella on Hullukoiran tuottama "Sattuu ja tapahtuu" (mukana Ville). Levy oli parhaimmillaan virallisen singlelistan kahdeksas. Maaliskuussa 2008 "Rata-äänitteestä" sekä duon "Vittuun koko sakki!" -debyyttialbumista julkaistiin tupla-CD "Rata jatkuu" seuraavana vuonna.
Kappale "Kolmatta linjaa" on samplattu Fredin "Kolmatta linjaa takaisin" -kappaleesta.


title: Rata-äänite

text: Kappale "Päiväni murmelina" on samplattu Neil Youngin "Heart of Gold" -kappaleesta


title: Mike Terrana

text: Mike Terrana (s. 21. tammikuuta 1960, Buffalo, Yhdysvallat) on yhdysvaltalainen rumpali. Hän on soittanut useissa rock- ja metalliyhtyeissä. Tällä hetkellä (syyskuu 2008) hän kuuluu Masterplanin, Axel Rudi Pellin ja Tarja Turusen sooloyhtyeen vakituisiin jäseniin. Aiemmin Terrana on soittanut muun muassa Ragessa sekä Yngwie Malmsteenin, Steve Lukatherin, ja Roland Grapowin yhtyeissä. Terrana asuu nykyisin (v. 2008) Kööpenhaminassa.


title: Aaku Mäki

text: August (Aaku) Mäki (sukunimi aik. Giltig, käytti myöhemmin nimeä Sampsa Luonnonmaa; 1. huhtikuuta 1865 Messukylä – 29. marraskuuta 1948 Paimio) oli suomalainen opettaja, toimittaja, kirjailija ja luontaishoitolan pitäjä.


title: Aaku Mäki

text: Aaku Mäki toimi 1800-luvun lopulla kansakoulunopettajana Tampereen Aleksanterin koulussa. Hän oli mukana vuonna 1884 perustetun "Raittiusyhdistys Liiton" johdossa ja toimitti yhdistyksen julkaisemaa "Wäinämöinen"-lehteä vuosina 1895–1906.


title: Aaku Mäki

text: Mäki kuului 1900-luvun alussa teosofian ja tolstoilaisuuden kannattajiin. Hän päätti suurlakon jälkeen vuonna 1907 luopua opettajan ja toimittajan työstä ja liittyi samana vuonna kristillispohjaista pasifismia kannattaneeseen Suomen Rauhanliittoon toimien liiton ensimmäisenä asiamiehenä. Aaku Mäki muutti sittemmin nimekseen Sampsa Luonnonmaa ja hän perusti 1920-luvulla luontaishoitolan Paimioon. Paimioon luonnonparantola toimi kansanparantolana jossa hoidettiin vähävaraisia mahdollisimman edullisin maksuin.


title: Aaku Mäki

text: Sampsa Luonnonmaa piti luontaishoitolaa Paimiossa ja hän julkaisi myös luontaishoitoon liittyviä kirjasia ja lentolehtisiä. Hän kuului "Suomen Vegetaarisen Seuraan" ja hän kirjoitti 1920-luvulla seuran painattamia lentokirjasia joissa vaadittiin rokotuspakon poistamista. Jatkosodan jälkeen 1944-1945 Luonnonmaan luontaishoitolan tiloissa toimi Suomessa välirauhan ehtojen mukaisesti internoitujen Saksan ja Unkarin kansalaisten internointileiri. Luonnonparantolan toiminta päättyi vuonna 1974 ja kaksikerroksinen tiilinen parantolarakennus purettiin vuonna 1987.


title: Aaku Mäki

text:
Nimellä "Aaku Mäki":
Nimellä "Sampsa Luonnonmaa":


title: Gedeon Barcza

text: Gedeon Barcza (21. elokuuta 1911 – 27. helmikuuta 1986) oli unkarilainen shakinpelaaja ja matematiikan professori. Barcza voitti shakin unkarinmestaruuden yhteensä kahdeksan kertaa ja edusti maataan shakkiolympialaisissa seitsemästi voittaen kerran ensimmäisen palkinnon kolmannelta pöydältä. Turnauksista Barcza menestyi parhaiten Havannassa 1963 ja Pietarissa 1967.


title: Gedeon Barcza

text: Barczan pelityylille oli tyypillistä suljetut avaukset ja asemallinen peli.


title: Gedeon Barcza

text: Barcza saavutti suurmestarin arvonimen vuonna 1954 ja kansainvälisen kirjeshakin mestarin arvonimen vuonna 1966.


title: Gedeon Barcza

text: Barcza osallistui shakkiolympialaisiin vuosina 1952, 1954, 1956, 1958, 1960, 1962 ja 1968. Vuonna 1954 hän voitti henkilökohtaista kultaa kolmannelta pöydältä.


title: Backyard Babies (albumi)

text: Backyard Babies on Backyard Babiesin kuudes studioalbumi, joka julkaistiin 15. elokuuta 2008. Albumi nousi Suomen virallisen listan sijalle 31.


Ligue Professionnelle 1 -kausi 2005–2006 oli Tunisian jalkapallon pääsarjan 51. kausi, joka päättyi Espérancen historian 20 mestaruuteen. Espérancen ero liigassa toiseksi tulleeseen ES Saheliin oli vain yksi piste. Maalikuninkuuden voitti Espérancen Amine Ltifi 16 maalilla.


title: James Wilson (House)

text: Tohtori James Wilson on yksi yhdysvaltalaisen House -draamasarjan päähenkilöistä. Wilsonia näyttelee Robert Sean Leonard.


title: James Wilson (House)

text: Wilson on onkologi ja onkologian osaston päällikkö. Hänellä on myös veli, Daniel Wilson, joka on psykoottinen. Wilson on mukava, ystävällinen ja hyväsydäminen. House irvailee, että Wilson saa ihmiset sanomaan kiitos, kun kertoo heidän olevan kuolemaisillaan. Wilsonin lapsuudesta tiedetään, että hän syntyi juutalaiseen perheeseen ja hänellä on kaksi sisarusta.


title: James Wilson (House)

text: Kolmannella tuotantokaudella Wilson valehtelee poliisille, ettei House ole kirjoittanut Wilsonin nimellä reseptejä. Tämän vuoksi Wilson menettää tilapäisesti autonsa ja pankkitilinsä, eikä hän saa kirjoittaa reseptejä. Wilson ja House ovat vanhoja tuttuja, ja he pitävät usein toistensa puolia niin työ- kuin yksityisasioissa. Wilson on Housen ainoa oikea ystävä. Wilsonille valehtelu ei ole helppoa (vaikka hän kyllä usein syöttää Cuddylle vaikka mitä Housen puolesta), koska hänestä lääkärin pitäisi olla rehellinen.


title: James Wilson (House)

text: House usein kiusaa Wilsonia tämän ex-vaimoista, ja Wilsonilla onkin ollut kolme epäonnistunutta avioliittoa. Neljännellä tuotantokaudella Wilson alkaa seurustella Amber Volakisin (yhden Housen uuteen tiimiin ehdolla olleista lääkäreistä) kanssa, mutta Amber kuolee liikenneonnettomuudessa. Nainen oli hakemassa Housea baarista, ja tämän vuoksi Wilson syyttääkin Housea Amberin kuolemasta ja heidän ystävytensä päättyy viidennellä tuotantokaudella joksikin aikaa, mutta he sopivat asian ja jatkavat ystävinä.


title: Veikko Sippola (poliitikko)

text: Veikko Kalervo Sippola (18. kesäkuuta 1909 Helsinki – 17. elokuuta 1987 Helsinki) oli suomalainen poliitikko, joka toimi aktiivisesti Suomen kommunistisessa puolueessa ja muissa vasemmistolaisissa järjestöissä. Sippola vaikutti muun muassa Valtiollisen poliisin valvontatoimiston päällikkönä 1945–1948 sekä SKP:n tiedustelutoiminnan johdossa.


title: Veikko Sippola (poliitikko)

text: Sippola syntyi työläisperheeseen Helsingissä. Sisällissodassa Sippolat olivat aktiivisesti mukana punaisten sotatoimissa ja Veikon isä tuomittiin kapinasta 12 vuodeksi ja veli 6 vuodeksi vankeuteen. Niin sanottuun punaorpojen sukupolveen lukeutunut vasemmistolaisen kodin poika meni itsekin mukaan työväenliikkeeseen jo varhain. Sippola aloitti Työväen järjestönuorten liitossa 1920-luvun alussa ja vuonna 1927 hänet hyväksyttiin SKP:n jäseneksi.


title: Veikko Sippola (poliitikko)

text: Sippola vangittiin poliittisen toimintansa johdosta 1931. Hän sai kahden vuoden rangaistuksen, jonka hän istui Tammisaaressa. Vapauduttuaan Sippola toimi muun muassa Suomen kommunistisen nuorisoliiton johdossa. Vuonna 1935 hän edusti järjestöään Kommunistisen nuorisointernationaalin kongressissa. Vuodet 1935–1938 Sippola opiskeli Lenin-koulussa Moskovassa. Neuvostoliitossa hänet tunnettiin salanimellä Sven Forsten. Opinnot suoritettuaan Sippola palasi Suomeen, mutta hänet vangittiin pian ja hän joutui viettämään koko sota-ajan vankilassa. Lenin-koulussa Sippola oli ollut vuoden ajan avioliitossa Mirjam Tiilikaisen (myöh. Suvanto) kanssa, mutta he erosivat toisistaan jouduttuaan molemmat Suomessa vankilaan.


title: Veikko Sippola (poliitikko)

text: Vapauduttuaan Sippola alkoi organisoida julkisen työväenliikkeen toimintaa. Loppuvuodesta 1944 hänet palkattiin Suomi–Neuvostoliitto-seuran toimitsijaksi ja hänet valittiin järjestön keskusjohtokuntaan. Seuraavana vuonna Sippola siirtyi vasemmiston kontrolloiman Valpon toimistopäälliköksi. "Punaisen" Valpon tultua lakkautetuksi Sippola sai siirron SKP:n keskuskomitean leipiin. Puheenjohtaja Aimo Aaltosen suosiossa ollut luottomies sai tehtäväkseen arkaluontoisen ja vain pienen sisäpiirin tunteman tiedustelutoiminnan johtamisen kaaderiosastolla. 1950-luvun puolivälissä Sippola kävi täydentämässä opintojaan Neuvostoliitossa. Ainakin osasyynä matkaan oli osallisuus SKP:n ympärillä Suomessa velloneissa vakoilujupakoissa.


title: Veikko Sippola (poliitikko)

text: Suomeen palattuaan Sippola nousi vuonna 1957 SKP:n kansainvälisen osaston johtajaksi. Samoihin aikoihin puolue organisoi uudelleen tiedustelutoimintaansa, ja Sippola valittiin salaisen valvontaelimen päälliköksi. Tehtävä käsitti sekä puolueen jäsenten valvonnan että poliittisten vastustajien urkinnan. Sippolaa avusti tehtävässä maanlaajuinen verkosto. 1960-luvun alkupuolella Sippolan toimintanimikkeeksi annettiin "henkilöasiain hoitaja". Tiedustelutoiminta jatkui kuitenkin vielä 1960-luvun loppupuolella, jolloin SKP pyrki Sippolan johdolla saamaan tietoa muun muassa sosialidemokraateista, äärioikeistosta ja maolaisista sekä Suojelupoliisin, sotilastiedustelun ja työnantajaliittojen toiminnasta.


title: Veikko Sippola (poliitikko)

text: SKP:n puolueriidan puhjettua Sippola valitsi 1960-luvulla puolekseen opposition. Vuonna 1968 hänet siirrettiin kaaderiosastolta Kansan Arkiston tehtäviin. Eläkkeelle ollessaan Sippola oli aktiivinen varsinkin Sodan ja fasismin vastainen työ -järjestössä (SFT). Hän muun muassa edusti SFT:tä Kansainvälisessä vastarintataistelijoiden liitossa (FIR). Sippola toimi myös Suomi–Romania-Seuran sihteerinä.


title: Pupillireaktio

text: Pupillireaktio eli pupilliheijaste eli pupillirefleksi, myös: mustuaisrefleksi, mustuaisheijaste, tarkoittaa silmän pupillin eli silmäterän supistumista, joka tavallisimmin huomataan, kun se tapahtuu valon vaikutuksesta. Reaktion perusteella voidaan pientä taskulamppua apuna käyttäen testata, onko silmän liikehermossa eli kolmannessa aivohermossa vaurio.


title: Pupillireaktio

text: Pupillireaktiota on kolmenlaista:


title: Ukonhatut

text: Ukonhatut ("Aconitum") on leinikkikasvien suku, johon kuuluu yli 250 lajia. Nimensä suku on saanut suurien kukkien ylimpien terälehtien muodosta.


title: Ukonhatut

text: Ukonhatut ovat monivuotisia ruohovartisia kasveja, jotka kasvavat luonnonvaraisina pohjoisin pallonpuoliskon viileähköillä alueilla. Joitakin lajeja viljellään koristekasveina.


title: Ukonhatut

text: Ukonhatut ovat tappavan myrkyllisiä. Vaikuttava aine on akonitiini-alkaloidi, jota on erityisesti juurakossa ja pienempiä määriä muissa kasvinosissa. Kuolemaan johtaneita tapauksia tiedetään, kun juurta on syöty 2-4 grammaa. Kasvin lehtien pitkäaikainen ihokosketus aiheuttaa myös myrkytyksen. Myrkytyksen oireina on mm. pistely suussa, ihon tunnottomuus, erityinen hikoilu, jano, kylmyyden tunne, hengenahdistus, kuulo- ja näköhäiriöt. Vaikea myrkytys johtaa kuolemaan sydämen pysähtymisen tai hengityksen lamaantumisen takia.Suomessa luonnonvaraisena lehtokasvina kasvaa lehtoukonhattu sekä joskus viljelykarkulaisina aitoukonhattu ("Aconitum napellus" -lajin "lusitanicum"-alalaji) ja tarhaukonhattu.


title: Meine Ehre heißt Treue

text: Meine Ehre heißt Treue () oli Saksan kolmannen valtakunnan kansallissosialistisen puolueen puolisotilaallisen ryhmittymän Schutzstaffelin (SS) tunnuslause.


title: Meine Ehre heißt Treue

text: Lausahdus on peräisin Adolf Hitlerin kirjeestä Berliinin SS:n komentajalle Kurt Daluegelle vuodelta 1931. Kirjeessä Hitler kiittää SS:ä lojaaliudesta, jota se oli osoittanut silloin, kun toisen puolisotilaallisen järjestön, Sturmabteilungin jäsenet olivat aiheuttaneet levottomuuksia puolueen sisällä. Mukana oli myös lause: "– – SS-mies, uskollisuutesi on kunniasi!" SS:n valtakunnanjohtaja Heinrich Himmler poimi lausahduksen kirjeestä ja teki siitä järjestönsä tunnuslauseen.


title: Meine Ehre heißt Treue

text: Tunnuslausetta käyttivät sekä tavallinen SS että sen sisarjärjestöt ja alaosastot (SS-Verfügungstruppe, SS-Totenkopfverbände, myöhemmin myös Waffen-SS). Lause oli muun muassa kirjailtu SS:n jäsenten vyönsolkiin. Wehrmachtin sotilaiden soljissa oli puolestaan iskulause "Gott mit uns" ().


title: Meine Ehre heißt Treue

text: SS:n tunnuslauseen käyttö on lailla kielletty ja rangaistava teko Saksassa ja Itävallassa, jälkimmäisessä vuodesta 1947.


title: Kadıköy

text: Kadıköy (antiikin Khalkedon) on laaja ja runsasväkinen kaupunginosa Istanbulin Aasian-puoleisessa osassa Turkissa. Se sijaitsee Marmaranmeren rannalla Bosporiin itärannalla, Üsküdarin eteläpuolella vastapäätä Istanbulin keskustaa.


title: Kadıköy

text: Arkeologiset löydöt osoittavat, että nykyisen Kadıköyn alueella oli asutusta jo kalkoliittisena kautena noin 5500-3500 eaa. Kaivauksissa on löydetty tuolta ajalta peräisin olevia kivi-, luu-, keramiikka-, jalokivi- ja pronssiesineitä, jotka osoittavat alueen olleen asuttu yhtäjaksoisesti esihistoriallisesta ajasta lähtien.


title: Kadıköy

text: Antiikin aikana Khalkedon oli vanhin kreikkalainen siirtokunta Bosporin alueella. Sen perustivat Megarasta tulleet siirtolaiset vuonna 685 eaa., siis aikaisemmin kuin salmen toisella puolella olevan Byzantionin, joka perustettiin vuonna 667 eaa. Antiikin aikana Kalkhedonia nimitettiin 'sokeiden kaupungiksi', koska perimätiedon mukaan jo sen perustamisen aikoihin oli ennustettu, että jos kaupunki olisi perustettu salmen vastakkaiselle rannalle, siitä tulisi aikanaan suuren valtakunnan pääkaupunki; täten Khalkedonin perustajat eivät olisi ymmärtäneet Kultaisen sarven arvoa satamapaikkana.


title: Kadıköy

text: Aikojen kuluessa Kalkhedon on kuulunut useille eri valtakunnille kuten Persialle, Bithynialle, Rooman valtakunnalle ja Bysantille. Vuonna 451 siellä pidettiin Khalkedonin kirkolliskokous. Neljännen ristiretken aikana kaupunki vahingoittui pahoin, ja lopulta Osmanien valtakunnalle, jotka valloittivat sen vuonna 1353, tasan sata vuotta ennen vastarannalla sijainnutta Konstantinopolia.


title: Kadıköy

text: Turkkilaisvalloituksen aikoihin Khalkedon oli lähinnä maalaiskylä, joka jäi selvästi kaupungin ulkopuolelle. Pian se joutui Istanbulin tuomioistuinten alaisuuteen, mistä johtuu paikkakunnan saama uusi nimi "Kadıköy", "Tuomarinkylä". Osmanien valtakaudella Kadıköy tuli huomattavaksi maalaistavaroiden markkinapaikaksi. Turkkilaisten lisäksi siellä asui huomattavan paljon muitakin kansallisuuksia kuten kreikkalaisia, armenialaisia ja juutalaisia. Siellä on monien kristillisten kirkkokuntien kirkkorakennuksia.


title: Kadıköy

text: Kadıköyn keskustassa on suuri, vuonna 1908 avattu "Haydarpaşan" rautatieasema, josta lähtee sekä kauko- että lähiliikenteen junia. Alkujaan se rakennettiin Istanbulista Bagdadiin sekä Damaskoksen kautta Medinaan suunniteltujen rautateiden pääteasemaksi. Lähellä on myös linja-autoasema, josta on yhteys eri puolille Aasian-puoleista Turkkia.


title: Kadıköy

text: Kadıköyn liikekeskus sijaitsee lähellä satamaa, josta on lauttayhteys useisiin kohtiin Istanbulin keskustassa, muun muassa Galatan sillan läheisyydessä sijaitsevaan Eminönün satamaan.


title: Kadıköy

text: Kadıköy on huomattava liikekeskus, jonka arkkitehtuuri on tyyliltään hyvin vaihtelevaa. Sen kaduista jotkut ovat varsin kapeita, toiset taas kuten "Bahariye Caddesi" hyvinkin leveitä. Osman Ağa'n moskeijan läheisyydessä on suuri tuoretavaroiden markkina-alue, jossa myydään sekä tuoretta kalaa että maataloustuotteita. Alueella on myös nykyaikaisia kauppakeskuksia.


title: BeWelcome

text: BeWelcome on yleishyödyllisen yhteisön pyörittämä vieraanvaraisuusjärjestö. La Nación-lehden mukaan se on yksi useimmin vierailluista vieraanvaraisuusjärjestöjen sivustoista ja Guardianin mukaan kymmenen parhaan vieraanvaraisuussivuston joukossa. Sivuston perustivat helmikuussa 2007 eräät Hospitality Club -järjestön vapaaehtoiset. Helmikuussa 2013 järjestössä oli yli 34 000 jäsentä kaikkialta maailmasta, valmiina tarjoamaan ilmaista majoitusta ja muuta apua matkailijoille. Ensimmäisenä näistä palveluista BeWelcome tarjoaa mahdollisuuden monikielisiin profiileihin ja siten mahdollisuuden aitoon monikulttuuriseen kanssakäymiseen. Palvelun jäseneksi liittyminen on ilmaista, ja sivuston ohjelmisto on lähdekoodiltaan avointa.


title: Koskioinen

text: Koskioinen on kylä Punkalaitumen kunnan itäosassa Urjalan vastaisella rajalla noin kahdeksan kilometriä kirkonkylästä itään. Koskioisten naapurikyliä ovat lännessä Talala, pohjoisessa Oriniemi, idässä Urjalan puolella Tursa ja etelässä Jalasjoki ja Hankuri. Koskioisten postinumero on 31850.


title: Koskioinen

text: Kylän läpi kulkee Huittisista Urjalaan kulkeva seututie 230, joka on nimetty "Taikayöntieksi". Aikanaan tie oli osa Huittisten ja Toijalan välistä kantatietä 57. Koskioisilta johtaa etelään Jalasjoelle maantie 12753. Kylän läpi virtaa Punkalaitumenjoki, jossa kylän keskustan tuntumassa ovat Rantalan- ja Kimpoonkosket.


title: Koskioinen

text: Koskioisilla mainitaan 1500-luvulla olleen viisi taloa. Kylä muodosti niin sanotun ryhmäkylän, jossa talot oli rakennettu lähelle toisiaan. Myöhemmin talojen jakamisen takia ja asutuksen lisääntymisen myötä asutus on hajaantunut.


title: Koskioinen

text: Päätös Koskioisten kansakoulun perustamisesta tehtiin vuonna 1929, mutta koulu pääsi aloittamaan vasta vuonna 1938. Jo vuodesta 1904 oli kylän lapsille järjestetty koulumaista opetusta. Koskioisten kansakoulu lakkautettiin vuonna 1971, ja lapset kuljetettiin tämän jälkeen Kerttulan koululle.


title: Ta’ Qali Stadium

text: Ta' Qali Stadium on Maltan kansallisstadion, joka otettiin käyttöön vuonna 1980. Se sijaitsee Maltan saaren keskiosassa, Ta’ Qalin alueella. Stadion on Maltan suurin; sinne mahtuu urheilutapahtumissa 17 000 ja konserteissa noin 35 000 katsojaa. Stadionilla pelataan suuri osa Maltan Valioliigan otteluista ja Maltan jalkapallomaajoukkue käyttää sitä. Samassa rakennuskokonaisuudessa on myös kaksi kuntosalia ja squash-kenttää, uima-allasalue, ampumarata sekä baareja, ravintoloita ja kahviloita.


title: Human & Beast

text: Human & Beast on suomalaisen rap-artisti Cheekin ensimmäinen omakustanteena julkaistu albumi vuodelta 2001. "John Doe" on ainut suomenkielinen kappale. Muut levyn kappaleet ovat englanninkielisiä. Levyllä vierailevat muun muassa Brädi taiteilijanimellä A'damite, sekä Markat Takas! -kokoonpanon Kike nimellä Noizebringa.


title: Fatima Jibrell

text: Fatima Jibrell on Horn Relief () - kansalaisjärjestön perustaja. Hän syntyi Somaliassa paimentolaisperheen lapsena. Fatima Jibrell voitti vuonna 2002 arvostetun Goldmanin ympäristöpalkinnon.


title: Fatima Jibrell

text: Goldman palkinto on tunnustus Jibrellin ponnisteluista ympäristön ja naisten aseman puolesta sisällissodan, vainon ja kuivuuden keskellä. Akaasia-puita kasvava Somalian kuiva vuoristometsä on vaarassa tuhoutua arabimaihin suuntautuvan puuhiilikaupan takia. Horn Relief- kansalaisjärjestön ponnisteluin puuhiilen vienti on saatu alueelta vähenemään.


title: Fatima Jibrell

text: Puuhiilen tuotanto ja kauppa on edelleen tärkeä osa paimentolaisten taloutta sisällisodan, kuivuuden ja nälän vaivaaman Afrikan sarven alueella. Jibrell ja Horn Relief-kansalaisjärjestö ovat opettaneet maalaisväestölle uusia toimeentulon keinoja korvata puuhiilen käyttö ja valmistaa ruokaa aurinkoenergian avulla.


title: Fatima Jibrell

text: "Yhdistämällä ponnistelut rauhan, naisten voimaantumisen ja luonnonvarojen suojelemisen puolesta olemme kehittäneet ihmisten kykyja ja parantaneet toimeentulon edellytyksiä," totesi Jibrell "Somaliassa on liikaa väkivaltaa ja liian vähän vettä mutta yhdessä kansainvälisen yhteisön kanssa voimme rakentaa paremman tulevaisuuden.".


title: Fatima Jibrell

text: "Ms. Jibrell on osoittanut suurta rohkeutta ympäristönsuojelutyössään," sanoi Richard N. Goldman, Goldmanin ympäristöpalkinnon perustaja. " Hän on osoittanut, että ruohonjuuritaso koulutus on Somalian selviytymisen ehto. Puuhiilikaupasta, vsivarastojen rakentamiseen kuivuuden vaivaamille alueille, aina taisteluun laitonta ylikalastusta vastaan Somalian suojaamattomilla rannikoilla, Jibrell on mukana taisteluissa, jotka ovat elintärkeitä Somalian kehittymiselle." .


title: Reute

text: Reute on kunta Sveitsissä, Appenzell Ausserrhodenin kantonissa. Kunnan pinta-ala on 4,99 neliökilometriä. 34 hehtaaria pinta-alasta on asutuksen käytössä, 199 hehtaaria maatalouskäytössä ja 260 hehtaaria muun muassa metsien peitossa. Asukkaita kunnassa on 682 (2008).


title: Reute

text: Reuten naapurikunnat ovat Heiden pohjoisessa, Oberegg (Appenzell Innerrhodenin kantonissa) lännessä ja idässä sekä Balgach, Marbach ja Rebstein etelässä. Kolme viimeisenä mainittua kuuluvat Sankt Gallenin kantoniin.


title: Saharanvarpuskiuru

text: Saharanvarpuskiuru ("Eremopterix nigriceps") on eteläinen kiurulaji.


title: Saharanvarpuskiuru

text: Linnun pituus on vain 10–12,5 cm ja siipien kärkiväli 20–22 cm. Läntisen palearktisen alueen pienin kiuru, vain vihervarpusen kokoinen. Kesäpukuinen koiras on omalaatuisen värinen: vatsapuoli on musta, selkäpuoli harmaanruskea ja pää mustan ja valkoisen kirjava. Naaras ja nuori lintu ovat alapuolelta vaaleita ja päältä harmaanruskeita, ja siiven keskimmäisistä peitinhöyhenistä muodostuu siivelle tumma juova. Nokka on vaalea, voimakas ja kartiomainen.


title: Saharanvarpuskiuru

text: Saharanvarpuskiuru on levittäytynyt Afrikkaan Saharan eteläreunaan ja Sahelin alueelle sekä Arabian niemimaalle ja Afganistanin ja Pakistanin alueelle. Nimialalaji "nigriceps" elää Kap Verden saarilla, "albifrons" manner-Afrikassa ja "melanauchen" Punaisenmeren rannikoilla ja siitä itään. Lajin maailman populaation koko on noin 10 miljoonaa yksilöä ja sen kanta on elinvoimainen. Laji on paikkalintu tai lyhyen matkan muuttaja, eikä sitä ole tavattu Suomessa.


title: Saharanvarpuskiuru

text: Saharanvarpuskiurut elävät karuilla hiekkamailla, usein suolapitoisilla ja kivisillä tai kallioisilla seuduilla, missä kasvaa vaatimatonta pensaikkoa tai heinikkoa. Pesimäajan ulkopuoella ne elävät tavallisesti pikku parvissa, mutta parvessa voi joskus olla tuhansia lintuja.


title: Saharanvarpuskiuru

text: Pesä on maassa mättään tai ruohotupsun suojassa. Munia on 2 tai joskus 3, joita pääasiassa naaras hautoo 11–12 päivää. Poikaset jättävät pesän lentokyvyttöminä 8 päivän ikäisinä. Kumpikin emo huolehtii omasta poikasesta, joka oppii lentämään noin 12–14 päivää vanhana. Lajilla on tavallisesti vain yksi pesye kesässä.


title: Saharanvarpuskiuru

text: Syö siemeniä, hyönteisiä ja muita pieniä selkärangattomia.


title: Uusi päivä (televisiosarja)

text: Uusi päivä (puhekielessä UP) oli vuosina 2010–2018 esitetty suomalainen komediallinen draamasarja. Sarjan ensimmäinen osa esitettiin Yle TV2 -kanavalla lokakuussa 2010. Sarjaa esitettiin kolme puolen tunnin mittaista jaksoa viikossa, maanantaista keskiviikkoon. "Uusi Päivä" -sarja päättyi 18. joulukuuta 2018, kun sitä oli esitetty kahdeksan vuoden aikana yhteensä 802 jaksoa.


title: Uusi päivä (televisiosarja)

text: Sarjan tapahtumat sijoittuivat Helsingin ja Hämeenlinnan välissä olevaan kuvitteelliseen Virtauksen kaupunkiin. Keväästä 2016 eteenpäin Tampere oli yksi sarjan tapahtumapaikoista.


title: Uusi päivä (televisiosarja)

text: Sarjan lopussa alkuperäiskokoonpanoon kuuluneista näyttelijöitä olivat mukana Inga Sulin, Lari Halme, Aimo Räsänen, Panu Mikkola, Thelma Siberg, Sanni Haahdenmaa, Antti Väre, Atte Reunanen, Lotta Lehtikevari, Matti Leino, Anu Niemi, Kalle Ruusukallio. Heistä Sulin, Halme, Räsänen, Mikkola, Ruusukallio ja Siberg olivat mukana poistumatta kertaakaan sarjasta.


title: Uusi päivä (televisiosarja)

text: Maaliskuussa 2008 Yleisradion silloinen toimitusjohtaja Mikael Jungner ehdotti Ylen kanavalle omaa päivittäissarjaa vastineeksi MTV3-kanavan suositulle "Salatut elämät" -saippuasarjalle. Syyskuussa 2008 julkistettiin tieto, että Yle TV2 alkaa tuottaa uutta kolmesti viikossa esitettävää draamasarjaa syksyllä 2010.


title: Uusi päivä (televisiosarja)

text: Sarjan työnimeksi ilmoitettiin "Haavemaa". Touko–kesäkuussa 2010 paljastettiin sarjan varsinainen nimi "Uusi päivä" sekä sarjan päänäyttelijät.


title: Uusi päivä (televisiosarja)

text: "Uusi päivä" oli yksi Ylen suurimmista televisiohankkeista. Sen tekeminen maksoi noin viisi miljoonaa euroa vuodessa.


title: Uusi päivä (televisiosarja)

text: Sarjan tunnusmusiikkina käytettiin Kolmas Nainen -yhtyeen kappaleesta ”Hyvää ja kaunista” tehtyä uutta versiota, jossa sanat on muutettu vastaamaan sarjan maailmaa ja teemoja. Nimeksi kappaleelle annettiin ”Hyvää ja kaunista 2.0”. Neljännellä tuotantokaudella alkutunnus ja tunnusmusiikki uudistettiin täysin, vaikka musiikkina käytettiinkin edelleen ”Hyvää ja kaunista” -kappaletta.


title: Uusi päivä (televisiosarja)

text: Ulkoilmakohtauksia kuvattiin pääsääntöisesti Tampereella Tampellan kaupunginosassa.


title: Uusi päivä (televisiosarja)

text: Yleisradio ilmoitti kesäkuussa 2014, että sarjan tuotannosta vastaa jatkossa Creative Studios Finland -niminen yritys (myöh. Studio Mediapolis), jonka palkkalistoille 22 tuotantotyöntekijää siirtyivät. Sarjan sisällön suunnittelu jäi kuitenkin Ylelle. Sarjan studiot siirtyivät kesällä 2015 Mediapolikseen rakennettuun kuvaushalliin.


title: Uusi päivä (televisiosarja)

text: Syksyllä 2009 TV2:n ohjelmapäällikkö Olli Tola kertoi sarjan pyrkivän saamaan aluksi ainakin puoli miljoonaa katsojaa, mutta "Uuden päivän" alkaessa Yle ilmoitti katsojatavoitteeksi noin 300 000 katsojaa jaksoa kohden. Sarjan ensimmäinen osa, "Tyvestä puuhun noustaan", esitettiin 4. lokakuuta 2010. Ensimmäisellä viikolla sarjalla oli keskimäärin 300 000 katsojaa, mutta toisella viikolla sarjan katsojaluvut putosivat hieman reiluun 200 000 katsojaan. Sarja saavutti toistaiseksi suurimmat katsojalukunsa (432 000 katsojaa) jaksolla 470, joka esitettiin 11. maaliskuuta 2015.


title: Uusi päivä (televisiosarja)

text: Sarja leimattiin usein ”flopiksi” suurten tuotantokustannuksien ja heikkojen katsojalukujen vuoksi. Lokakuussa 2012 sarja ei ollut kahden vuoden esittämisen jälkeen vieläkään kerännyt Ylen alun perin tavoittelemia katsojalukuja. Sarjan tekijät itse kommentoivat että ”sarjaa katsotaan paljon myös Yle Areenan ja uusintojen kautta, jolloin sen todellinen katsojamäärä on korkeampi”.


title: Uusi päivä (televisiosarja)

text: Yleisradion mukaan sarjan pääkohderyhmä olivat 10–15-vuotiaat ja perheet, mutta syksystä 2011 alkaen sarjan kohderyhmää on pyrittiin laajentamaan 15–35-vuotiaisiin muuttamalla käsikirjoitusta dramaattisemmaksi ja lisäämällä roolihahmoja.


title: Uusi päivä (televisiosarja)

text:
Helmikuussa 2015 viikon katsotuinta jaksoa katsoi keskimäärin noin 365 000 katsojaa.
Ylen tiedotteen mukaan sarjaa seurasi viikoittain n. 700 000 katsojaa, kun mukaan lasketaan ensilähetys, uusinnat ja verkkokatselu. Yle Areenassa yksi Uuden päivän jakso sai keskimäärin 60 000 käynnistystä.


title: Uusi päivä (televisiosarja)

text: Sarjan alkaessa sen keskiössä oli Haaviston perhe, johon kuuluivat vanhemmat Minna (es. Anu Niemi) ja Asko (es. Antti Majanlahti) sekä kolme lasta. Minna oli vanhustyötä tekevä sairaanhoitaja ja Asko Virtauksen lukion rehtori. Lapsista vanhin oli juuri lukion aloittava Vilma Haavisto (es. Rosa Hautala), jolla oli pikkusisarukset Tuija (es. Fanni Suomi) ja Osku (es. Atte Reunanen). Perheeseen kuuluivat myös Askon vanhemmat Aino (es. Inga Sulin) ja Ensio (es. Esko Roine), jotka muuttivat Göteborgista takaisin Suomeen poikansa perheen luokse Haavistojen sukutilalle.


title: Uusi päivä (televisiosarja)

text: Virtauksessa toimi aurinkoenergiaan erikoistunut yritys, Suner, jonka omisti Pentti Ruuskanen (es. Juhani Laitala). Hänellä oli kaksi aikuista lasta, Aleksi (es. Juuso Pekkinen) ja Marika (es. Helena Rängman). Aleksi työskenteli radiotoimittajana ja Marika sarjan alussa tanssijana New Yorkissa. Sunerilla työskentelivät myös Otso Karhu (es. Aimo Räsänen), Askon sisar Elina Haavisto (es. Sanni Haahdenmaa), Tero Kuusla (es. Lari Halme), Lauri Kallio (es. Panu Mikkola) sekä Sakari Määttä (es. Matti Leino).


title: Uusi päivä (televisiosarja)

text: Keskeinen tapahtumapaikka oli Virtauksen lukio, jonka uusia oppilaita olivat Vilman lisäksi esimerkiksi Emmi Lukkari (es. Suvi Hurme), Jani Hellemaa (es. Valtteri Lehtinen) ja Otso Karhun poika Tomi (es. Antti Väre). Opettajana toimi Askon lisäksi muiden muassa Lissu Kanerva (es. Hanna-Riikka Siitonen).


title: Uusi päivä (televisiosarja)

text: Sarjaa esitettiin sen alusta lähtien maanantaista keskiviikkoon kello 20.00–20.30. Viikon jaksot esitettiin uusintana sunnuntaisin puolenpäivän aikaan. Perjantaisin tulevan viikon jaksot julkaistiin ennakkoon Yle Areenassa.


title: Uusi päivä (televisiosarja)

text: Ensimmäinen tuotantokausi esitettiin kokonaisuudessaan uusintana kesällä 2011. Myös toinen tuotantokausi esitettiin seuraavana kesänä kokonaisuudessaan. Kesällä 2013 esitettiin toiveuusintana sarjan jaksot 1–135. Kesän 2013 uusintoja nähtiin maanantaista perjantaihin kello 20.00–21.00. Kesällä 2014 uusittiin sarjan jaksot 136–189. Jaksoja esitettiin maanantaista keskiviikkoon kaksi jaksoa illassa, paitsi viimeisellä viikolla yksi jakso illassa maanantaista perjantaihin. Kesällä 2015 esitettiin koko kolmas tuotantokausi. Kesällä 2016 esitettiin puolet neljännestä tuotantokaudesta erikoisjaksoon "Vilman vaikea valinta" asti. Kesällä 2017 esitettiin toistamiseen erikoisjakso "Vilman vaikea valinta" ja sen perään neljännen kauden kevään jaksot. Vuoden 2018 kesäuusinnat alkoivat jo maaliskuussa 2018 sarjan jäätyä kesätauolle. Kesän aikana esitettiin uusintana kaikki viidennen kauden sekä kaikki kuudennen kauden jaksot.


title: Uusi päivä (televisiosarja)

text: "UPplus" (aiemmin "UP+") oli 1. syyskuuta 2011 alkanut sarjan tekijöiden torstaisin Yle Areenassa ja YouTubessa julkaisema nettisarja. Nettisarjan jaksoissa seurattiin muun muassa sarjan näyttelijöiden Panu Mikkolan, Anu Niemen ja Antti Väreen päiviä, esiteltiin ennakkoon sarjaan tulevia hahmoa, kerrottiin juonipaljastuksia, nähtiin pilalle menneitä otoksia "Uuden päivän" kuvauksista sekä kyseltiin sarjan tekijöiltä katsojien lähettämiä kysymyksiä. Joissakin "UPplus"-jaksoissa syvennyttiin jonkin hahmon tyyliin tai elämäntarinaan "Uuden päivän" aikana. Marraskuussa 2016 julkaistiin ensimmäisen kerran kuukaudessa ilmestyvä "UPplus Bäkkäri" -jakso, jossa YleX-radiokanavalla "Bäkkäri"-ohjelmaa juonsivat Thelma Siberg ja Valtteri Lehtinen haastattelivat "Uuden päivän" näyttelijöitä ja tekijöitä.


title: Uusi päivä (televisiosarja)

text: Ensimmäisen tuotantokauden ajan "Uuden päivän" tekijät julkaisivat torstaisin tulevan viikon parhaita paloja videokoosteen muodossa.


title: Uusi päivä (televisiosarja)

text: Sarjan säveltäjänä työskenteli Karl Sinkkonen. Hän vastasi sarjan taustamusiikeista. Musiikkituottajana työskenteli kuolemaansa saakka myös sarjassa näytellyt Hanna-Riikka Siitonen.


title: Uusi päivä (televisiosarja)

text: "Vihreät valot" (aik. "Emmi Ensemble") oli alun perin sarjassa esiintyvien Emmin (es. Suvi Hurme), Janin (es. Valtteri Lehtinen), Cican (es. Siiri Partanen), Aapon (es. Kalle Ruusukallio), Rasmuksen (es. Ville-Veikko Airaniemi) ja Topin (es. Eero Seppä) perustama yhtye, joka on julkaissut sarjaa varten äänittämiään kappaleita muun muassa Spotifyssa. Yhtye keikkaili erilaisissa tapahtumissa ympäri Suomea. Yhtyeeseen kuuluivat Jani, Rasmus, Aapo ja Cicca.


title: Uusi päivä (televisiosarja)

text: Syyskuussa 2012 yhtye sai oman animaatiosarjan Ylen verkkosivuille. Jaksot esitettiin Yle Areenassa sekä YouTubessa. Jaksojen käsikirjoituksesta vastasi koomikko Krisse Salminen.


title: Uusi päivä (televisiosarja)

text: "Bongolava" (aik. "T. Palon täytetty apina") oli alun perin sarjassa esiintyvien Epun (es. Eemeli Sutelainen), Ronin (es. Ville Rossi) ja Oskun (es. Atte Reunanen) perustama bändi. Sittemmin Epun korvasi bändissä Lenni Morris (es. Joel Bonsdorff), kun Eppu muutti pois Virtauksesta. Bongolava hajosi lopullisesti vuoden 2017 jaksoissa.


title: Uusi päivä (televisiosarja)

text: Uuden päivän esitystauon aikana helmikuussa 2016 sarjasta esitettiin spin-off-sarja "Vihreät Valot – Väärät bileet". Sarjan pääosissa näyttelevät Kalle Ruusukallio, Siiri Partanen, Valtteri Lehtinen ja Suvi Hurme. Muissa rooleissa esiintyvät muun muassa Heidi Lindén, Outi Mäenpää ja Jarmo Mäkinen.


title: Uusi päivä (televisiosarja)

text: "Tabula Rasa" on kesällä 2017 julkaistu kolmiosainen spin-off-sarja, jossa Sonja Ollila (es. Hennariikka Laaksola) hypnotisoi Kristan (es. Thelma Siberg) ja Tomin (es. Antti Väre). Sarjassa tutustutaan tuttujen hahmojen alitajuntaan. Sarjan jaksot julkaistiin "Uuden päivän" virallisella YouTube-kanavalla sekä Yle Areenassa elokuussa 2017.


title: Uusi päivä (televisiosarja)

text: "Mä voin selittää kaiken" oli kesäkuussa 2018 julkaistu 14-osainen spin-off-sarja, jossa Pyry (es. Toni Nikka) päätti järjestää kotibileet pilatakseen Kaislan (es. Eeva Rajakangas) ja Iiron (es. Miro Puranen) romanttisen illan. Juhlia tuli kuokkimaan Myrsky (es. Tuure Boelius) kavereineen.


title: Mazirbe

text: Mazirbe (liiviksi "Irē", ) on kylä Latviassa Itämeren rannalla Dundagan kunnassa, 18 km Kolkasta lounaaseen. Se on yksi kahdestatoista perinteisestä Liivinrannan liiviläiskylästä ja nykyinen liiviläiskulttuurin keskus. Alueella on aikoinaan puhuttu suomensukuista liivin kieltä.


title: Mazirbe

text: Mazirbe kasvoi voimakkaasti kalastusteollisuuden avulla 1900-luvun alussa. Liiviläisten liitto perustettiin Mazirbessä 1923, sillä on kylässä päämaja joka rakennettiin sinne vuonna 1938. Samassa rakennuksessa toimii myös museo. Kylässä pidetään liiviläisten festivaalit vuosittain elokuun ensimmäisellä viikolla.


title: Arabianaavikkokiuru

text: Arabianaavikkokiuru ("Eremalauda dunni") on eteläinen avomaiden kiurulaji.


title: Arabianaavikkokiuru

text: Linnun pituus on 14–15  cm ja siipien kärkiväli 25–30 cm. Se on hieman kiurua pienempi ja tukevanokkaisempi. Vatsapuoli on valkoinen ja yläpuoli hiekanruskea. Naamassa on selkeä valkoisen ja mustan muodostama kuviointi. Lennossa näkyvät pyrstön yläpuolen mustat reunat. Sukupuolet ovat samannäköisiä. Myös nuori lintu muistuttaa aikuista höyhenpuvultaan.


title: Arabianaavikkokiuru

text: Arabianaavikkokiuru elää laikuttain Afrikassa Saharan eteläreunassa ja Sahelin alueella (nimialalaji "dunni") sekä Arabian niemimaalla ja paikoin Lähi-idässä (alalaji "eremodites"). Pesimäajan ulkopuolella laji esiintyy pikku parvissa. Laji on paikkalintu eikä sitä ole tavattu Suomessa.


title: Arabianaavikkokiuru

text: Arabianaavikkokiuru elää kuivilla ja kuumilla tasangoilla, joilla kasvaa vaatimatonta ruohokasvillisuutta. Talviaikaan sitä tavataan kivikkoisilla autiomailla.


title: Arabianaavikkokiuru

text: Pesintä tunnetaan puutteellisesti. Pesä on maassa mättään tai ruohotupsun suojassa. Munamäärä on 2 tai 3.


title: Arabianaavikkokiuru

text: Syö sekä siemeniä että hyönteisiä ja muita pieniä selkärangattomia.


title: Emissiivisyys

text:
Emissiivisyys on kappaleen lähettämän säteilyn määrä verrattuna täysin mustan kappaleen säteilyyn. Emissiivisyyttä merkitään yleensä kreikan pienellä epsilon-kirjaimella formula_1. Luonnossa ei käytännössä esiinny täysin mustia kappaleita, joiden emissiivisyys formula_2. Näin ollen kaikkien kappaleiden formula_3.
Jos kappaleen heijastavuus on suuri, emissiivisyys on pieni.


title: Emissiivisyys

text:
Emissiivisyys voidaan ilmoittaa eri aallonpituusalueille.
Useimmiten emissiivisyys ilmoitetaan pitkäaaltoiselle säteilylle.
Kappaleiden jäähtymissäteilyhän on yleensä enimmäkseen pitkäaaltoista infrapunasäteilyä. Monien pintojen emissiivisyydet pitkäaaltoiselle säteilylle ovat luokkaa 0,8-0,97. Mutta esimerkiksi kirkkaan alumiinin emissiivisyys on noin 0,09. Kalkkihiekkakiven emissiivisyys on 0,9.


title: Emissiivisyys

text: Emissivisyys kahden seinän välissä


Emissiivisyys


title: Dorneck

text: Dorneck on yksi Sveitsissä sijaitsevan Solothurnin kantonin kymmenestä piirikunnasta (). Piirikunta sijaitsee kantonin pohjoisosassa. Asukkaita piirikunnassa oli vuonna 2007 19 268, ja pinta-alaa sillä on 74,63 neliökilometriä. Piirikunnan pääkaupunki on Dornach. Dorneck muodostaa yhdessä Thiersteinin piirikunnan kanssa Dorneck-Thiersteinin vaalipiirin ("Amtei"). Viisi Dorneckin kunnista sijaitsee eksklaavina erillään varsinaisesta piirikunnasta ja kantonista Ranskan rajalla.


title: Pieni Torvenjärvi

text: Pieni Torvenjärvi on Kiiminkijoen sivuhaarassa Torvenjoessa olevan Torvenjärven pohjoisempi sivujärvi Utajärven kunnan Juorkunan kylässä.